Tiga pelajar sekolah berasrama penuh cedera angkara dibuli senior
Oleh NOR SHAFAWATI YUP

15 Mei 2022, 10:45 pm
NILAI – Tiga pelajar tingkatan dua sebuah Sekolah Menengah Agama (SMA) berasrama penuh di sini mengalami kecederaan selepas disyaki menjadi mangsa buli pelajar senior.
Ketua Polis Daerah Nilai, Superintendan Mohd. Fazley Ab. Rahman berkata, pihak polis telah menerima tiga laporan berhubung kejadian itu kelmarin.
“Mangsa mendakwa telah dipukul oleh pelajar yang lebih senior dipercayai tingkatan empat sehingga menyebabkan kecederaan di beberapa bahagian badan.
“Mangsa telah menerima rawatan di Hospital Tuanku Ja’afar Seremban dan menerima rawatan sebagai pesakit luar,” katanya dalam kenyataan di sini hari ini.
Menurutnya, dua pelajar senior dipercayai terlibat dan boleh membantu siasatan dalam kejadian yang dilaporkan.
“Kita masih mengenal pasti punca kejadian termasuk mengenal pasti sama ada masih terdapat pelajar lain yang menjadi mangsa buli,” ujarnya.

Katanya, kes disiasat dibawah Seksyen 324 Kanun Keseksaan iaitu mendatangkan cedera yang boleh membawa hukuman penjara sehingga tiga tahun. -KOSMO! ONLINE


Ziyad raih gangsa di Hanoi
Oleh MUHAMMAD RIDUAN MOHD HANAFIAH

15 Mei 2022, 9:24 pm
HANOI – Atlet paralimpik negara, Muhammad Ziyad Zolkefli berbangga apabila berjaya meraih pingat gangsa dalam acara lontar peluru lelaki di Stadium Nasional My Dinh pada temasya Sukan SEA Vietnam 2021 sebentar tadi.
Ziyad yang meraih perak ketika Sukan SEA Manila pada 2019 itu terpaksa akur dengan kehebatan lawan dari Thailand dan Filipina selepas melakukan lontaran sejauh 17.20 meter (m).
Pingat Emas menjadi milik William Morrison III Edward (Filipina) yang membuat lontaran sejauh 18.14m. Perak menjadi milik atlet Thailand, Jakkapat Noisri dengan lontaran sejauh 17.32m.
“Apa pun, syukur ke hadrat Ilahi, ini adalah Sukan SEA saya kali ketiga, saya sudah buat terbaik dan bangga dapat meraih pingat gangsa buat negara.
Muhammad Ziyad ketika acara lontar peluru lelaki di Stadium Nasional My Dinh.
“Saya juga bangga sebagai seorang atlet para dapat bersaing dengan atlet normal pada temasya dwitahunan ini,” kata Ziyad.
Sementara itu, dalam saingan lompat jauh lelaki Andre Anura Anuar hanya menduduki tempat kelima selepas melakukan lompatan sejauh 7.24m.

Emas dalam acara berkenaan milik wakil tuan rumah, Trong Nguyen Tien yang melakukan lompatan sejauh 7.80m, diikuti Janry Ubas Borinaga dari Filipina (7.73m), makala gangsa milik atlet Indonesia, Sapwaturrahman (7.61m).
Dalam acara lompat tinggi wanita, wakil negara, Ngu Jia Xin menduduki tempat kelima dengan lompatan 1.65m, manakala emas milik atlet Vietnam, Dhiem Pham Thi (1.78m), manakala perak milik Michelle Sng dari Singapura (1.75m) dan gangsa diraih seorang atlet Vietnam, Giang Pham Quynh (1.70m). -KOSMO! ONLINE


Perak FC akur tersingkir Piala FA
Oleh AZIZAN HASHIM

15 Mei 2022, 11:06 pm
IPOH – Ketua jurulatih Perak FC, Yusri Che Lah tidak kecewa dengan kegagalan pasukan meneruskan kemaraan ke suku akhir Piala FA 2022.
“Pemain sudah cuba tetapi apakan daya masih tidak berjaya. Tidak ada apa yang hendak dikesalkan,” ujarnya selepas kekalahan 1-4 pasukan itu kepada Penang FC di Ipoh, semalam.
Berdasarkan persembahan pemain sudah melakukan segalanya tetapi terpaksa akur akan kelebihan dan pengalaman pemain lawan.
“Pengalaman dan kehadiran pemain import menjadi benteng pemisah antara kami dengan mereka,” tambahnya.
Yusri memuji persembahan anak buahnya yang berjuang dengan semangat juang kental tetapi ditundukkan gara-gara kesilapan di penghujung perlawanan.
“Kami masih dalam perlawanan tetapi semangat itu dimatikan apabila lawan mendapat sepakan penalti,” katanya.

Yusri berkata, anak buahnya menghadapi tekanan berikutan kehadiran ramai penonton iaitu kira-kira 3,000 lebih.
“Mereka tidak pernah beraksi di hadapan penonton yang begitu ramai menyebabkan ada yang gugup,” ujarnya.
Sementara itu, Penang FC menyifatkan kejayaan ke atas Perak FC di pusingan kedua untuk mara ke suku akhir Piala FA 2022 sebagai satu pemulihan.
Penggendali pasukan Pulau Mutiara, Manzoor Azwira percaya kemenangan tersebut memberi motivasi baru kepada anak buahnya.
“Kemenangan ini cukup penting kerana ia sebagai satu motivasi serta mengembalikan keyakinan pemain berikutan pencapaian kurang memberangsangkan dalam Liga Super, sebelum ini.
“Semoga semangat pemain pulih bagi menghadapi pertemuan dengan Sabah dalam liga nanti,” katanya. – KOSMO! ONLINE


Menteri-Menteri Kesihatan ASEAN setuju pengiktirafan sijil vaksin Covid-19
Oleh SITI A'ISYAH SUKAIMI

15 Mei 2022, 9:33 pm
PUTRAJAYA – Menteri-Menteri Kesihatan ASEAN bersetuju dengan Mutual Recognition of Covid-19 Vaccination Certificates atau Pengiktirafan Bersama Sijil Vaksin Covid-19 bagi memastikan perjalanan rentas sempadan yang lancar dan selamat.
Timbalan Menteri Kesihatan II, Datuk Aaron Ago Anak Dagang berkata, persetujuan itu dinyatakan menerusi Sesi Perbincangan Khas Mesyuarat Menteri-Menteri Kesihatan ASEAN (AHMM) ke-15 berlangsung di Bali, Indonesia semalam.
“Pengiktirafan ini akan dilaksanakan menggunakan ASEAN Universal Verification Mechanism atau mekanisma lain yang telah dibangunkan berdasarkan spesifikasi teknikal Pertubuhan Kesihatan Sedunia (WHO).
“Ia bertujuan untuk memudahkan urusan pengesahan sijil vaksinasi Covid-19 yang dikeluarkan setiap negara anggota ASEAN,” katanya dalam satu kenyataan di sini hari ini.
Beliau berkata, Malaysia menghargai usaha Indonesia untuk mengambil inisiatif mengetuai pembangunan ASEAN Universal Verification Mechanism ini dan Malaysia berpandangan bahawa sistem yang dilaksanakan secara sukarela ini, berpotensi tinggi untuk menyokong negara-negara anggota ASEAN yang belum lagi mempunyai sistem verifikasi sijil vaksinasi Covid-19.
“Ia penting bagi melancarkan pembukaan sempadan dan seterusnya mempercepatkan proses pemulihan ASEAN daripada Covid-19.

“Malaysia juga menyatakan kesediaan untuk terus bekerjasama dengan negara anggota ASEAN dalam melaksanakan Pengiktirafan Bersama Sijil Vaksin Covid-19 bagi negara anggota ASEAN untuk memastikan pembangunan rantau ASEAN yang lebih sihat dan selamat, selain menjamin kelangsungan hidup rakyat,” katanya. – KOSMO! ONLINE


Isteri belanja RM1,000 beli barang masak mi hailam
Oleh KOSMO!

15 Mei 2022, 9:12 pm
PETALING JAYA – Setiap pasangan suami isteri pasti mahu memberikan yang terbaik sehingga ada yang sanggup mengeluarkan ribuan ringgit dan berkorban masa demi membahagiakan pasangan hidup.
Menerusi perkongsian di laman sosial Daniel Firdaus, memaparkan satu resit barangan basah yang dibeli oleh isterinya di sebuah pasar raya.
Apa yang mengejutkan, jumlah keseluruhan barangan yang dibeli bagi membuat hidangan mi hailam mencecah hingga RM1,000.
“Isteri cakap malam ini nak masak mi hailam. Jadi kena pergi Mydin beli barang. Cuma kebiasannya aku turun tetapi kali ini isteri nak turun sendiri sebab sebelum ini aku tertinggal daun ketumbar.
“Cuma saja nak tanya memang buat mi hailam mahal macam ini ke? Aku rasa baik makan kedai jimat,” katanya dalam satu hantaran semalam.
Susulan daripada itu, menjengah ke ruangan komen mendapati rata-rata orang ramai turut terkejut dengan nilai yang ditunjukkan di resit berkenaan.

“Ni mee hailam cap kayangan. Minyak pun pakai Natural Blend,” kata Erul.
“Tak pernah beli-belah sampai beribu. Paling dahsyat pun RM400. Tu pun sekali seumur hidup,” ujar Dila.
“Kalau beli barang saya pun tak suka suami ikut, tahu nak cepat je. Kita nak cari barang keperluan pun susah,” seloroh Halimah. – KOSMO! ONLINE


Hujan lebat di utara dan Pantai Timur malam ini
Oleh HARRITH HISHAM

15 Mei 2022, 9:01 pm
PETALING JAYA – Ribut petir dan hujan lebat diramalkan melanda beberapa kawasan di bahagian utara dan Pantai Timur termasuk Sabah dan Sarawak malam ini.
Jabatan Meteorologi (MetMalaysia) dalam satu kenyataan berkata, cuaca buruk itu dijangka beransur reda pada lewat malam nanti.
“Ia melibatkan keseluruhan kawasan di Pulau Pinang serta beberapa kawasan di Kedah iaitu Sik dan Baling.
“Bagi kawasan pantai tinur, turut terlibat antaranya Pasir Mas, Jeli dan Tanah Merah di Kelantan serta Bera di Pahang,” katanya.
Sementara itu, di Sarawak melibatkan Kuching (Bau dan Kuching), Sarikei (Pakan, Julau dan Meradong), Sibu, Kapit (Song), Bintulu (Tatau dan Sebauh) dan Limbang (Lawas).
Selain itu, amaran sama turut dikeluarkan di Sabah membabitkan Pedalaman (Sipitang, Tenom, Nabawan, Keningau dan Tambunan), Pantai Barat (Ranau), Tawau (Tawau dan Lahad Datu) dan Sandakan (Tongod, Telupid dan Kinabatangan).

Jelas MetMalaysia, amaran itu dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam. – KOSMO! ONLINE


Hasrat Mike rangkul emas tertunai di Hanoi
Oleh MUHAMMAD RIDUAN MOHD HANAFIAH

15 Mei 2022, 7:12 pm
HANOI – Jaguh bina badan negara, Mohd. Syarul Azman Mahen Abdullah akhirnya mampu tersenyum selepas berjaya menunaikan hasratnya dengan menjelmakan pingat emas pada temasya Sukan SEA Vietnam 2021 sebentar tadi.
Syarul Azman yang terkenal dengan panggilan Mike sebelum ini gusar apabila pada mulanya dia dikesan positif Covid-19 sebelum menjalani kuarantin sejurus tiba ke Hanoi.
Namun Mr Asia lima kali itu dibenarkan bertanding selepas mendapati bahawa Mike bebas dari Covid-19 dan boleh mengambil bahagian dalam acara Athletics Physique sebentar tadi.
Kini, segala tekanan terlerai apabila Mike menjulang emas sulung buat negara di Hanoi selepas berjaya mengatasi atlet tuan rumah, Tien Nguyen Minh yang meraih perak dan Thailand, Pong Pala raih gangsa.
“Saya hampir putus asa, namun syukur saya dapat bertanding dan sumbang emas buat malaysia.
“Saya mengalami tekanan selepas dikurung dua malam dalam bilik ‘penjara’ oleh penganjur meskipun saya dalam keadaan sihat. Ini pengalaman paling buruk pernah saya sertai.

“Saya cakap ni pun nak menangis sebab sedih merela melakukan saya seperti ini. Saya sampai angkat tangan merayu kepada mereka untuk keluar dari bilik tahanan tersebut.
“Kini segala berakhir dan saya berjaya menyumbang emas buat negara dan pertama dalam karier di pentas Sukan SEA. Ini adalah emas buat semua rakyat Malaysia,” katanya kepada Kosmo! sebentar tadi.
Kemenangan itu sekali gus menyumbang emas ke-16 kontinjen Malaysia di bumi Hanoi.
Kali terakhir bina badan dipertandingkan di Sukan SEA ialah pada edisi 2013 di Myanmar apabila Malaysia membawa pulang masing-masing satu emas, perak dan gangsa. – KOSMO! ONLINE


Isteri TMJ bawa Bella ke Legoland
Oleh NUR HUDA MUSA

15 Mei 2022, 6:41 pm
PETALING JAYA – Isteri Tunku Mahkota Johor, Tunku Ismail Sultan Ibrahim, Che’ Puan Besar Khaleeda Bustamam berjumpa dengan remaja orang kurang upaya (OKU) sindrom Down dikenali sebagai Bella di Taman tema Legoland Malaysia Resort (Legoland), Johor Bahru hari ini.
Che’ Puan Besar Khaleeda dalam satu hantaran di laman Instagramnya berkata, ia merupakan satu penghormatan besar dapat bertemu Bella bersama rakan-rakannya.
“Adalah satu penghormatan besar untuk saya bertemu Adik Bella serta rakan-rakannya.
“Semoga Adik Bella, rakan-rakan dan juga sekalian kanak-kanak di seluruh negara sentiasa dilindungi Allah SWT,” katanya di sini hari ini.
Terdahulu, Che’ Puan Besar Khaleeda pernah memaklumkan sedia membantu Bella mendapatkan keadilan yang sewajarnya selepas remaja itu didakwa menjadi mangsa pengabaian dan penganiayaan sehingga menyebabkan mangsa mengalami kecederaan fizikal serta emosi. – KOSMO! ONLINE


Wanita perkosa remaja kerana mahu buktikan bukan gay
Oleh KOSMO!

15 Mei 2022, 7:30 pm
LONDON – Seorang wanita dijatuhi hukuman penjara tujuh tahun selepas tergamak ‘merogol’ seorang remaja lelaki berusia 13 tahun dengan alasan mahu membuktikan kanak-kanak itu bukan seorang gay, lapor akhbar Mirror UK, kelmarin.
Lucy Hambley,40, menggunakan hubungan rapat dengan mangsa untuk mengambil kesempatan ke atasnya dengan melakukan penderaan seksual.
Menurut perbicaraan di mahkamah, mangsa mengadu kepada tertuduh bahawa dia risau kerana berasakan dirinya lebih tertarik kepada lelaki atau gay.
“Saya akan buktikan bahawa anda bukan seorang gay,” demikian keterangan yang disebut di mahkamah sebagai alasan kepada perbuatan rogol tertuduh.
Penderaan seksual itu berlaku hampir setiap hari dalam tempoh sembilan bulan antara 2018 dan 2019.
Mangsa dalam satu kenyataan berkata, perbuatan tertuduh telah ‘memusnahkan dirinya’ dan membuatkan dia berasa tidak berguna dan ‘bodoh’.

Tambah remaja berkenaan, trauma itu tidak pernah hilang dan dia hidup dalam ketakutan selama lima tahun.
Tertuduh diletakkan dalam senarai  daftar Pesalah Seks seumur hidup dan perlu menjalani hukuman penjara lima tahun sebelum boleh dibebaskan dengan lesen parol. – Agensi


Kes HFMD: Penutupan taska, tadika di Selangor diputuskan minggu ini
Oleh ISKANDAR SHAH MOHAMED

15 Mei 2022, 8:57 pm
HULU SELANGOR – Penutupan taska, tadika dan pusat jagaan harian di Selangor susulan peningkatan kes mingguan penyakit tangan, kaki dan mulut (HFMD) akan diputuskan dalam tempoh terdekat.
Menteri Besar, Datuk Seri Amirudin Shari berkata, kerajaan negeri akan mengadakan pertemuan khas dengan Jabatan Kesihatan Negeri Selangor (JKNS) bagi membincangkan isu kesihatan termasuk HFMD minggu ini.
Tegasnya, setakat ini pihaknya belum memperoleh maklumat terperinci dan laporan terbaharu mengenai penyakit berkenaan.
“Justeru, kita akan bermesyuarat dengan JKNS minggu ini bagi memperincikan statistik kes terbaharu HFMD itu.
“Keputusan sama ada untuk menutup sekolah atau tadika akan diputuskan selepas perbincangan khas itu nanti,” katanya ketika ditemui pada Majlis Semanis Aidilfitri Bersama PKR Hulu Selangor di Antara Gapi di sini, petang tadi.
Kelmarin, statistik Jabatan Kesihatan Negeri Selangor (JKNS) merekodkan sebanyak 6,748 kes HFMD di negeri ini yang kekal melebihi paras amaran.

Terdapat 118 kluster HFMD dilaporkan dengan 95 daripadanya melibatkan kluster di taska, tadika dan pusat jagaan harian, namun tiada kematian dilaporkan setakat ini.
Jelas Amirudin, pihaknya akan turut meminta kerjasama Jabatan Pendidikan negeri bagi membincangkan isu berkenaan kelak. -KOSMO!ONLINE


Penunggang motosikal maut rempuh kereta keluar mengejut
Oleh NUR NABILAH RAHMAT

15 Mei 2022, 8:51 pm
KLUANG – Seorang penunggang motosikal maut selepas dipercayai merempuh sebuah Perodua Viva yang disyaki keluar  dari bahu jalan secara mengejut di Kil  ometer 47, Jalan Batu Pahat-Mersing, di sini pagi tadi.
Dalam kejadian kira-kira pukul 10.40 pagi, Zaqir Zainal Abidin, 31, yang menunggang motosikal mengalami kecederaan parah di bahagian kepala dan anggota badan meninggal dunia di tempat kejadian.
Ketua Polis Daerah Kluang, Asisten Komisioner Low Hang Seng berkata, hasil siasatan awal mendapati Perodua Viva dan motosikal berkenaan dari arah yang sama iaitu dari Batu Pahat menghala Kluang.
“Apabila tiba di tempat kejadian, Perodua Viva dikatakan keluar secara mengejut dari bahu jalan menyebabkan penunggang motosikal gagal mengelak lalu merempuh kenderaan tersebut.
“Rempuhan itu menyebabkan mangsa parah dan meninggal dunia di tempat kejadian,” katanya dalam satu kenyataan di sini hari ini.
Jelas beliau, pemandu kenderaan wanita berusia 59 tahun dan penumpangnya berusia 18 tahun tidak mengalami sebarang kecederaan. -KOSMO! ONLINE


Angkara pokok serai, lelaki parah ditetak
Oleh YATIMIN ABDULLAH

15 Mei 2022, 7:11 pm
KUALA KRAI – Seorang lelaki parah ditetak dengan sebilah parang selepas dipercayai menuduh dua orang penduduk kampung meracun tanaman serainya dalam kejadian di kebun getah Kampung Gajah Mati Slow Temiang di sini semalam.
Dalam kejadian kira-kira pukul 12 tengah hari itu, mangsa yang berusia 39 tahun pecah tengkorak kiri bahagian kepalanya selain mengalami luka dalam pada bahagian belakang badannya dalam pergaduhan tersebut.
Ketua Polis Daerah Kuala Krai, Superintendan Suzaimi Mohamad berkata, siasatan awal mendapati, suspek bersama seorang lagi lelaki berjalan kaki di kawasan kebun mangsa untuk ke tempat letak kereta.
Menurutnya, mangsa yang melihat suspek terus menjerkah dan menuduh kedua-dua lelaki itu meracun tanaman serainya.
“Suspek memaklumkan bahawa dia tidak berbuat demikian sebelum mangsa dikatakan membaling buluh tajam, batu dan sabit tajam ke arah mereka selain menyerang dengan sebilah parang.
“Insiden itu menyebabkan berlaku pergaduhan antara mereka sehingga mangsa cedera ditetak suspek,” katanya dalam satu kenyataan hari ini.

Menurutnya, selain pecah tengkorak kepala, tangan dan kaki kirinya turut bengkak sehingga kesemua kecederaan itu boleh mendatangkan kecacatan kekal.
Katanya, mangsa kini dirawat di Hospital Sultan Ismail Petra dan kes disiasat mengikut Seksyen 326 Kanun Keseksaan. -KOSMO! ONLINE


Waspada cubaan kenderaan asing isi RON 95
Oleh NUR NAZLINA NADZARI

15 Mei 2022, 6:52 pm
PADANG BESAR – Pengusaha stesen minyak terutama di kawasan sempadan negara diminta supaya sentiasa peka dengan kenderaan asing yang cuba mengisi minyak petrol RON 95 di premis masing-masing.
Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP), Azman Mohd. Yusof berkata, penjualan petrol bersubsidi itu merupakan kesalahan yang tidak sepatutnya dilakukan pengusaha stesen minyak.
“Pengusaha stesen minyak perlu sentiasa peka dengan cubaan kenderaan asing menggunakan petrol bersubsidi.
“Ini kerana yang menjadi mata dan telinga bukan sahaja penguat kuasa tetapi juga orang awam,” katanya ketika ditemui di Kompleks Imigresen, Kastam, Kuarantin dan Keselamatan (ICQS) Padang Besar di sini hari ini.
Jelasnya, tindakan tegas akan diambil ke atas pengusaha stesen minyak yang didapati menjual petrol RON 95 kepada kenderaan asing.
“Apabila kami dapat gambar-gambar ada kenderaan (asing) yang melakukan kesalahan ini, tindakan akan diambil kepada stesen terlibat,” ujarnya.

Pada masa sama, beliau memberitahu, pihaknya juga bercadang untuk meletakkan notis peringatan berkenaan penggunaan petrol RON95 hanya untuk rakyat negara ini di pintu masuk sempadan negara. – KOSMO! ONLINE


Pemandu CRV halang laluan ambulans ada masalah pendengaran
Oleh ASLIZA MUSA

15 Mei 2022, 8:35 pm
KAMPAR – Pemandu sebuah kenderaan utiliti sukan (SUV) jenis Honda CRV yang disyaki menghalang laluan ambulans di Kilometer 292 Lebuh Raya Utara-Selatan arah utara di sini ditahan hari ini.
Polis sebelumnya memanggil pemandu dan pemilik SUV itu hadir ke Ibu Pejabat Polis Daerah (IPD) Kampar untuk siasatan lanjut.
Ketua Polis Daerah Kampar, Superintenden Mohamad Nazri Daud berkata, kenderaan terlibat berjaya dikesan Bahagian Siasatan dan Penguatkuasaan Trafik (BSPT) Kampar.
Katanya, hasil siasatan mendapati pemandu kenderaan berusia 62 tahun itu mengalami masalah pendengaran ‘Tinnitus-Acoustic Neuroma’ sejak tiga tahun lalu.
“Lelaki itu juga masih menerima rawatan lanjut daripada pakar berkaitan penyakit berkenaan di Pusat Perubatan Universiti Malaya.
“Siasatan lanjut kes berkenaan sedang dijalankan dan tindakan sewajarnya akan diambil ke atas pemandu kenderaan berkenaan,” katanya dalam satu kenyataan

Sebelum ini, video berdurasi 37 saat itu tular selepas dimuat naik pengguna media sosial di laman Facebook semalam memaparkan SUV itu enggan memberi laluan kepada ambulans hingga memaksa pemandu ambulans ‘beralah’ dan beralih ke lorong kiri. – KOSMO! ONLINE


Terlampau fokus layari media sosial petanda ketagih telefon pintar
Oleh KOSMO!

15 Mei 2022, 8:30 pm
LONDON – Perbuatan melayari semua platform media sosial menerusi telefon pintar boleh menjadi petanda bahawa seseorang itu ketagih dengan alat hubungan komunikasi tersebut, lapor portal berita MailOnline, semalam.
Pakar Britain dari Jawatankuasa Psikoterapi United Kingdom (UKCP), Tamara Sears menjelaskan bahawa tabiat penggunaan telefon boleh mendedahkan personaliti seseorang.
Sears menerangkan bagaimana dengan melihat wajah yang dikenali di Instagram boleh menawarkan seseorang ruang mengadu apabila berasa kesunyian.
“Selebriti boleh mewakili sesuatu untuk seseorang, wajah biasa yang anda rasa seperti kenal, sekiranya anda kesepian, sejenis kehidupan atau suri teladan yang ingin anda contohi.
“Walau bagaimanapun, memberi tumpuan kepada mereka sepanjang masa boleh mencetuskan perasaan tidak mencukupi jika anda sentiasa membandingkan diri dengan mereka.
“Jika anda meneliti segala-galanya sepanjang masa tanpa sebarang fokus, mungkin kerana anda sukar untuk meletakkan had pada diri anda,” katanya.

Beliau berkata, isu itu boleh berlaku kepada individu yang suka menyenangkan orang kerana mereka tidak mementingkan keinginan dan keperluan mereka sendiri.
Pakar itu menyimpulkan bahawa melayari telefon pintar pada setiap masa boleh mencerminkan perjuangan dalaman seseorang.
“Banyak aplikasi direka untuk memastikan seseorang terus leka menggunakan telefon pintar, jadi berhati-hati untuk tidak menggunakannya terlalu banyak dalam hidup anda. Hidup anda adalah untuk anda,” tegas Sears. – Agensi


Biri-biri dipenjara kerana ragut rumput di zon larangan
Oleh KOSMO!

15 Mei 2022, 8:00 pm
BANDAR RAYA MEXICO – Dua ekor biri-biri di Mexico dimasukkan ke dalam penjara selepas ditangkap meragut rumput di sebuah kawasan larangan, lapor akhbar Mirror UK, kelmarin.
Kedua-dua ekor haiwan itu didakwa meragut di sekitar kawasan asrama sebuah sekolah dan akan terus ditahan sehingga pemiliknya membayar denda serta membaiki kerosakan yang disebabkan oleh biri-biri berkenaan.
Pemiliknya, Reyna Morales, juga perlu berikrar untuk memastikan haiwan itu diikat dalam kandang jika mahu menuntut semula peliharaannya.
Pasangan biri-biri itu telah ‘menjamu selera’ di atas rumput di pekarangan asrama Ignacio Zaragoza di perbandaran Santa Catarina Yosonotu, dalam negeri Oaxaca, selatan Mexico.
Morales membuat rayuan kepada pihak polis kerana dia percaya hukuman penjara adalah satu bentuk kekejaman terhadap haiwan.
Dia memberitahu media tempatan bahawa biri-birinya sedang ditambat di belakang jeriji berkarat tanpa makanan dan air serta bimbang ia akan mati kelaparan.

Ibu kepada dua anak itu juga telah merayu bantuan kewangan daripada ahli komuniti kerana dia tidak mampu membayar denda.
Pejabat Peguam Negara di Oaxaca memaklumkan mereka telah membuka kertas siasatan untuk jenayah Kekejaman Haiwan selepas dua haiwan vertebrata (biri-biri) dikurung di penjara perbandaran. – Agensi


Dua pendaki hilang dibawa kepala air
Oleh ZAKI SALLEH

15 Mei 2022, 5:40 pm
IPOH – Dua pendaki wanita yang dilaporkan hilang ketika menyertai aktiviti pendakian di Gunung Suku, Jalan Simpang Pulai-Cameron Highlands di sini hari ini dipercayai dibawa kepala air.
Kedua-dua pendaki itu berusia 30 dan 45 tahun.
Jurucakap Jabatan Bomba dan Penyelamat Malaysia (JBPM) Perak berkata, kedua-duanya bersama 27 pendaki lain sedang melakukan aktiviti pendakian di gunung berkenaan.
Katanya, kesemua 27 pendaki lain telah berjaya sampai di kaki bukit dalam keadaan selamat.
“Pasukan penyelamat telah bergerak ke lokasi mangsa dipercayai hilang yang mengambil masa tiga jam perjalanan.
“Pencarian kini ditumpukan di kawasan seluas lima kilometer menyelusuri laluan air bagi mengesan mangsa,” ujarnya.

Gerakan mencari melibatkan 22 anggota bomba dibantu tiga malim gunung, Jabatan Perhutanan negeri (lapan), Angkatan Pertahanan Awam (lima) dan Unit Komunikasi RCRC Cameron Highlands (sembilan). – KOSMO! ONLINE


NASA mahu hantar lukisan bogel manusia ke angksa, tarik perhatian makhluk asing
Oleh KOSMO!

15 Mei 2022, 6:30 pm
WASHINGTON – Pentadbiran Aeronautik dan Angkasa Lepas Kebangsaan (NASA) bercadang untuk menghantar foto bogel ke angkasa lepas dengan harapan untuk menarik perhatian makhluk asing datang ke Bumi, lapor akhbar Daily Star.
Agensi itu merancang untuk membuat hubungan komunikasi dengan makhluk asing dengan menghantar imej manusia melambai tangan. Ia diharapkan dapat menawarkan pendekatan yang mesra.
Namun begitu, lakaran manusia itu tidak akan sempurna seperti biasa kerana ia hanya dilukis berdasarkan anatomi asal tubuh manusia atau dalam erti lain, gambaran bogel.
Ini kerana pakar percaya bahawa lakaran bogel adalah bersifat kod binari dan mungkin lebih senang untuk difahami oleh makhluk asing.
“Walaupun konsep matematik dalam istilah manusia berpotensi tidak dapat dikenali oleh makhluk asing, kod binari berkemungkinan bersifat universal merentas semua kecerdasan,” kata kajian itu.
NASA sebelum ini telah menghantar gambaran manusia bogel ke angkasa lepas untuk mencuba dan menarik perhatian makhluk asing. – Agensi


Guru SK Chembong menang cabutan bertuah Perodua Myvi
Oleh MUHAMMAD AYMAN GHAFFA

15 Mei 2022, 5:09 pm
BACHOK – Seorang guru matematik di Sekolah Kebangsaan (SK) Chembong Rembau, Negeri Sembilan tidak menyangka namanya diumum sebagai pemenang hadiah utama cabutan bertuah berupa sebuah kereta jenis Perodua Myvi 1.5 AV sempena Apresiasi Festival Guru Malaysia (FGM) 2022.
Nuraizila Mohd. Radi,48, berkata, kereta tajaan Perodua itu merupakan hadiah yang paling bermakna buat dirinya sempena sambutan Hari Guru pada tahun ini.
Menurutnya, kemenangannya itu membuktikan bahawa warga pendidik yang menjadi ahli Yayasan Guru Malaysia Berhad (YGMB) menerima manfaat dan kelebihan penyertaan mereka dalam yayasan tersebut.
“Saya akan menggunakan kereta ini untuk berulang-alik ke sekolah bagi menabur bakti sebagai pendidik selain menggantikan kereta sedia ada. Hadiah daripada YGMB amat bermakna dalam hidup saya dan mereka benar-benar memberi kejutan pada tahun ini.
“Saya tidak sangka akan menang hadiah utama kerana datang ke FGM 2022 ini hanya mahu dapat hadiah biasa-biasa sahaja. Saya juga difahamkan ramai guru-guru yang menunggu hadiah utama ini,” katanya.
Beliau berkata demikian ketika ditemui pemberita selepas menerima hadiah kereta Perodua Myvi 1.5 AV yang disampaikan oleh Menteri Kanan Pendidikan, Datuk Dr. Radzi Jidin pada Majlis Apresiasi FGM 2022 di Universiti Malaysia Kelantan (UMK) Kampus Bachok di sini hari ini.

Hadir sama, Ketua Pengarah Pendidikan, Datuk Nor Zamani Abdol Hamid, Pengerusi YGMB, Aminudin Adam dan Ketua Pegawai Eksekutif YGMB, Datuk Wan Munadi Wan Mamat.
Hadiah Cabutan Apresiasi FGM 2022 berupa kereta Perodua Myvi 1.5 AV bernilai hampir RM60,000 itu merupakan hadiah paling berprestij disediakan YGMB kepada ahlinya sejak penubuhan pada 1994.
Mengulas lanjut, Nuraizila berkata, banyak kelebihan apabila warga pendidik menjadi ahli YGMB termasuk pelbagai manfaat yang terdapat dalam empat skim yayasan berkenaan.
“Saya akui bahawa apabila menjadi ahli YGMB, warga pendidik akan mendapat pelbagai manfaat. Jadi guru yang masih belum sertai yayasan ini, mereka boleh berdaftar segera untuk bernaung di bawah YGMB,” katanya yang menjadi Ahli Seumur Hidup YGMB sejak 1996. – KOSMO! ONLINE


Rachel kotakan janji jelmakan emas di Vietnam
Oleh KOSMO!

15 Mei 2022, 6:25 pm
HANOI – Atlet gimnastik artistik negara, Rachel Yeoh Li Wen mengotakan janjinya apabila berjaya membutirkan pingat emas Malaysia dalam acara palang tidak sejajar pada temasya Sukan SEA Vietnam 2021 di Gimnasium Quan Ngua sebentar tadi.
Lebih menggembirakan apabila dia berjaya mempertahankan emas yang dimenangi Farah Ann Abdul Hadi pada temasya yang berlangsung di Manila 2019 dan ketika itu Rachel membawa pulang gangsa.
Dalam aksi tersebut, gimnas berusia 23 tahun itu memperagakan aksi cukup sempurna untuk mengutip 13.00 mata meninggalkan pencabar terdekatnya dari Vietnam, Pham Nhu Phuong 12.467 manakala gangsa menjadi milik Singapura, Nadine Nathan Joy (12.433).
“Sangat gembira kerana dapat buktikan saya mampu meraih emas. Segala pengorbanan dalam latihan selama ini benar-benar berbaloi.
“Saya ingin menghadiahkan emas ini kepada Malaysia dan semua yang menyokong saya hingga ke tahap ini,” katanya sejurus tamat acara berkenaan.
Kejayaan itu juga memberi sesuatu yang cukup bermakna untuknya selepas segala pengorbanan terutama menghadapi pandemik Covid-19 dan kekangan menjalani latihan akhirnya membuahkan hasil terbaik.

Pada edisi 2019, Rachel meraih gangsa dalam acara palang tidak sejajar, manakala perak dimenangi atlet Vietnam, Do Thi Ngoc Huong dan emas diraih Farah . – KOSMO! ONLINE


Zuraida tangkis dakwaan Malaysia amal buruh paksa
Oleh AMREE AHMAD

15 Mei 2022, 6:20 pm
PUTRAJAYA – Menteri Perusahaan Perladangan dan Komoditi, Datuk Zuraida Kamaruddin kini di Amerika Syarikat (AS) bagi menangkis isu buruh paksa yang ditohmah ke atas negara ini.
Justeru, beliau berharap lawatan kerjanya di AS selama enam hari yang berakhir esok bakal memberikan hasil positif terhadap imej industri komoditi tempatan daripada tohmahan liar itu.
“Saya juga sudah dan akan mengadakan beberapa lagi mesyuarat penting serta amat yakin resolusi yang baik boleh dicapai dalam tempoh terdekat,” katanya menerusi kenyataan di sini.
Terdahulu beliau merakamkan terima kasih kepada Menteri Sumber Manusia, Datuk Seri M. Saravanan yang mendapat komitmen daripada AS bagi menubuhkan satu jawatankuasa kerja.
Ia bakal bermesyuarat setiap tiga bulan hasil persetujuan Jabatan Kastam dan Perlindungan Sempadan AS (CBP) serta Jabatan Buruh AS (DOL) bagi membendung isu panas tersebut.
Malaysia setakat ini berjaya menyelesaikan hampir kesemua indikator buruh paksa warga asing yang disenaraikan Pertubuhan Buruh Antarabangsa (ILO) kecuali perhambaan hutang.

Permasalahan itu menjadi cabaran terbesar kerana kes tersebut berlaku di negara asal pekerja terbabit tetapi memberi implikasi negatif pula kepada Malaysia selaku negara penerima.
Mengulas lanjut, Zuraida optimis bahawa jawatankuasa yang akan dibentuk itu mampu dalam merungkai dakwaan buruh paksa yang konon ada diamalkan syarikat kelapa sawit dan getah. – KOSMO! ONLINE


Ervin tamatkan kemarau 21 tahun golf di Sukan SEA
Oleh KOSMO!

15 Mei 2022, 5:50 pm
HANOI – Atlet golf negara, Ervin Chang menamatkan kemarau 21 tahun Malaysia apabila melakukan kejutan dengan menghadiahkan pingat emas menerusi acara individu di Kelab Golf dan Resort Heron Lake, Vinh Phuc sebentar tadi.
Pada saingan tersebut, Ervin tampil cemerlang selepas menang dalam pertarungan playoff tiga lubang menentang pemain Indonesia, Amadeus Christian Susanto.
Bagaimanapun, Ervin tampil dengan tenang melakukan birdie pada lubang tambahan ketiga di Padang Golf dan Resort Heron Lake untuk muncul atlet Malaysia pertama menjadi juara selepas kuartet lelaki, Airil Rizman Zahari, S Sivachandhran, Shaaban Hussin dan Sahal Saedin meraih emas berpasukan lelaki di Sukan SEA Kuala Lumpur 2001.
Ervin sebelum itu bangkit daripada ketinggalan dua pukulan sebelum mencatat empat bawah par 68 untuk keseluruhan tujuh bawah par 209 dengan Amadeus memaksa saingan ke aksi playoff.
“Sangat gembira selepas dua kali tanpa pingat, kali ketiga beraksi di Sukan SEA, saya berjaya meraih emas untuk negara.
“Saya tidak fikirkan untuk menamatkan kemarau emas ketika beraksi kerana dalam fikiran saya hanya mahu melakukan yang terbaik dan membawa pulang pingat buat negara.

“Ia hari yang cukup baik dan saya tidak tahu nak cakap apa-apa lagi. Segalanya berjalan dengan lancar dan seperti apa yang saya inginkan,” katanya.
Gangsa menjadi milik Weerawish Narkprachar dari Thailand selepas menduduki tempat ketiga dengan 210, satu pukulan di depan rakan senegaranya termasuk pendahulu terdahulu, Arsit Areephun dan Ratchanon Chantananuwat.
Aksi individu wanita juga memberikan khabar gembira apabila Jeneath Wong menghadirkan gangsa.
Jeneath mencatatkan par 69 untuk menutup aksi tiga hari dengan keseluruhan par 211, ketinggalan sembilan pukulan di belakang pemenang, Natthakritta Vongtaveelap dari Thailand.
Pemain Singapura, Aloysa Mabuta Margiela Atienza menamatkan saingan di tempat kedua untuk perak dengan catatan par 209. – KOSMO! ONLINE


Wanita maut terkena serpihan patung batu
Oleh ZAKI SALLEH

15 Mei 2022, 6:36 pm
IPOH – Seorang wanita maut selepas terkena serpihan patung batu yang terjatuh dari bangunan sebuah kuil di Buntong di sini pagi tadi.
Kejadian pukul 9.50 pagi itu berlaku semasa upacara pembukaan kuil berlangsung.
Ketua Polis Perak, Datuk Mior Faridalathrash Wahid berkata, wanita berusia 53 tahun yang parah pada kepala telah dikejarkan ke Hospital Raja Permaisuri Bainun.
Menurut beliau, mangsa bagaimana pun disahkan meninggal dunia ketika mendapatkan rawatan.
“Kejadian itu turut menyebabkan dua wanita yang berada di lokasi kejadian mengalami keederaan ringan.
“Kes diiklasifikasikan sebagai mati mengejut dan satu siasatan lanjut akan dijalankan,” ujarnya dalam satu kenyataan di sini.

Terdahulu, rakaman upacara sambutan pembukaan kuil berdurasi 20 saat itu tular di media sosial di mana sebuah kren dilihat menabur bunga dari bahagian atas bangunan.
Malangnya, satu objek terjatuh dari atas lalu terkena penganut yang berada di kawasan kuil berkenaan.
Orang awam yang menyaksikan kejadian tersebut diminta menghubungi pegawai penyiasat, Asisten Superintendan Mohd. Hassbullah Hasan ditalian 013-5555585 bagi membantu siasatan. – KOSMO! ONLINE


Penggemar coklat kurang berisiko mati muda
Oleh KOSMO!

15 Mei 2022, 5:30 pm
WASHINGTON – Satu kajian terbaharu mendedahkan tabiat memakan coklat mampu mengurangkan risiko mati ketika usia muda sebanyak 12 peratus, lapor akhbar The Sun, semalam.
Risiko bagi penyakit jantung atau kanser yang boleh membawa maut dalam kalangan pemakan tetap coklat juga didapati menurun sehingga 16 peratus.
Peminat yang mengunyah setara dengan dua bar coklat susu adalah empat kali kurang berisiko untuk menghidap diabetes berbanding mereka yang tidak memakan pencuci mulut itu.
Pakar menyatakan bahawa coklat boleh menurunkan kolesterol dan tekanan darah selain pemakannya cenderung menjadi lebih langsing dan lebih aktif.
Menurut saintis, sebatian dalam koko yang dikenali sebagai flavonoid meningkatkan kesihatan saluran darah.
Pakar dari Institut Kanser Kebangsaan di Maryland, Profesor Jiaqi Huang berkata, kajian itu mungkin mampu meredakan kebimbangan mengenai keadaan kesihatan yang buruk hasil daripada pengambilan coklat secara sedikit dan bersederhana. – Agensi


16 nelayan Vietnam dicekup curi hasil laut negara
Oleh TOREK SULONG

15 Mei 2022, 5:33 pm
PASIR PUTEH – Agensi Penguatkuasaan Maritim Malaysia (APMM) Kelantan menahan seramai 16 nelayan warga Vietnam di dalam sebuah bot pukat tunda selepas didapati menangkap ikan secara haram kira-kira 83.3 kilometer dari Kuala Tok Bali di sini kelmarin.
Kesemua nelayan asing termasuk seorang tekong berusia 19 hingga 55 tahun itu ditahan kira-kira pukul 9.30 malam.
Pengarah APMM Kelantan, Kepten Maritim Syed Nor Adli Syed Ab. Rahman berkata, anggota APMM melihat sebuah bot berada dalam keadaan mencurigakan di perairan negara kira-kira pukul 9 malam.
Menurutnya, bot berkenaan bertindak memecut laju dengan melakukan lencongan dan pergerakan berbahaya namun, berjaya dihadang bot APMM
“Selepas 30 minit mengekori bot itu, mereka akhirnya berjaya ditahan selepas akur dengan arahan APMM.
“Tekong bot itu gagal mempamerkan sebarang dokumen kebenaran menangkap ikan di perairan Malaysia yang dikeluarkan oleh Ketua Pengarah Perikanan Malaysia,” katanya dalam satu kenyataan hari ini.

Menurutnya, 15 orang nelayan bot itu juga tidak mempunyai dokumen pengenalan diri yang sah.
Katanya, APMM telah merampas bot, alat menangkap ikan, peralatan navigasi, alat komunikasi, hasil tangkapan pelbagai jenis ikan sebanyak dua tan dan baja kira-kira satu tan dengan anggaran nilai keseluruhan RM1.55 juta. – KOSMO! ONLINE


India benar-benar cipta magis rangkul Piala Thomas
Oleh KOSMO!

15 Mei 2022, 6:11 pm
BANGKOK – Pasukan India mempamerkan aksi dalam kelas tersendiri untuk menewaskan juara bertahan, Indonesia 3-0 untuk menjulang kejuaraan Piala Thomas buat kali pertama dalam sejarah sebentar tadi.
Pada aksi di Arena Impact itu, skuad India bermula dengan langkah kanan selepas jaguh perseorangan mereka, Lakshya Sen melakar kemenangan ke atas Anthony Sinisuka Ginting dengan keputusan 8-21, 21-17, 21-16 dalam tempoh 65 minit.
Hasrat skuad Sang Garuda untuk menyamakan kedudukan tidak kesampaian selepas beregu muda India, Satwiksairaj Rankireddy-Chirag Shetty mengejutkan pasangan berpengalaman, Mohammad Ahsan-Kevin Sanjaya Sukamuljo dengan kemenangan 18-21, 23-21, 21-19 dalam tempoh 73 minit.
Kelebihan meraih keputusan 2-0 memberi ketenangan buat perseorangan kedua India, Srikanth Kidambi untuk merekodkan kemenangan straight set ke atas Jonathan Christie 21-15, 23-21 dalam masa 43 minit.
Kemenangan tersebut menyaksikan India melengkapkan ‘kisah dongeng’ mereka untuk menjadi kuasa besar baharu arena badminton antarabangsa selepas terlebih dahulu menyingkirkan Malaysia di peringkat suku akhir dan Jepun di pentas separuh akhir. – KOSMO! ONLINE


Aiman Hakim ganti Fikry Ibrahim dalam NBC? Ini penjelasan pengarah
Oleh SAIRUL ZAMRI MISRANI

15 Mei 2022, 4:47 pm
PETALING JAYA – Drama fenomena Nusyuz Berkiblat Cinta (NBC) yang dijadualkan melabuhkan tirainya malam ini bakal menyaksikan ketiadaan pelakon utama, Fikry Ibrahim pada pengakhiran cerita.
Mengulas mengenai perkara tersebut, pengarahnya, Hadith Omar berkata, Fikry sudah memberikan sepenuh komitmen namun berdepan dengan urusan keluarga yang tidak dapat dielakkan.
“Ketika di penghujung penggambaran NBC, kami menerima berita mengenai ibunya yang tidak sihat.
“Sepatutnya Fikry sudah habis penggambaran, namun kerana skrip episod akhir masih dalam proses penulisan, Fikry, tetap memberi komitmen kepada kami.
“Dia cuba sehabis baik untuk menghabiskan penggambaran drama, tetapi untuk beberapa hari terakhir, kesihatan ibunya semakin merosot.
“Jadi saya berbincang dengan pihak berkaitan untuk bersedia dengan perancangan lain. Namun begitu, Fikry masih meneruskan penggambaran bagi menghabiskan babak-babak penting,” katanya.

Hadith selaku pengarah NBC.
Mengulas mengenai kemunculan Aiman Hakim membawakan watak Syazwan dalam NBC, Hadith berkata, perkara tersebut dilakukan untuk menguatkan jalan cerita.
“Kemunculan Aiman Hakim adalah untuk menguatkan lagi kisah mengapa Hawa (Emma Maembong) menjadi wanita yang sebegitu dan untuk menunjukkan sisi Hawa yang berbeza.
“Aiman melakonkan watak sebagai Syazwan bekas teman lelaki Hawa yang meninggalkan Hawa disaat mahu melamar Hawa untuk menjadi isterinya,” katanya.
Pada masa sama, Hadith berharap episod akhir drama arahannya itu dapat mendidik penonton dan mereka berpuas hati dengan pengakhiran cerita.
“Harapan saya untuk episod akhir ini semoga semua peminat drama ini akan terhibur dan berpuas hati dengan pengakhiran naskhah ini.
“Ini adalah yang terbaik kami dapat hasilkan dengan kekangan waktu yang ada. Semoga pengajaran yang baik dapat digunakan dan apa yang tidak baik itu dapat dijadikan ikhtibar,” tuturnya.
Drama NBC ditayangkan pada setiap hari Ahad pukul 9 malam mulai 3 Apil hingga 15 Mei secara eksklusif dalam saluran Astro Ria 104 serta turut boleh ditonton melalui aplikasi Astro Go dan On Demand. – KOSMO! ONLINE


Polis akan ambil tindakan lelaki cabul budak perempuan 12 tahun
Oleh NOR AZIAH MAT NOH

15 Mei 2022, 3:47 pm
KUALA LUMPUR – Polis akan mengenakan tindakan terhadap seorang lelaki disyaki mencabul seorang kanak-kanak perempuan berusia 12 tahun dalam kejadian di perumahan sekitar Kerinchi, di sini pagi semalam.
Ketua Jabatan Siasatan Jenayah (JSJ) Kuala Lumpur, Senior Asisten Komisioner Habibi Majinji berkata, kes itu disiasat oleh Bahagian Siasatan Seksual, Wanita dan Kanak-kanak (D11) Kuala Lumpur.
“Kita telah merakam keterangan mangsa dan suspek bagi membantu siasatan di bawah Seksyen 14(a) Akta Kesalahan-Kesalahan Seksual Terhadap Kanak-Kanak 2017 (Akta 792).
“Hasil siasatan awal mendapati suspek merupakan seorang pesakit mental dan kita akan membawa suspek ke Hospital Bahagia selepas mendapat perintah mahkamah,” katanya dalam kenyataan di sini hari ini.
Difahamkan, kejadian yang tular di media sosial itu berlaku pada pukul 10.15 pagi apabila ibu mangsa menyuruh kanak-kanak perempuan itu pergi ke kedai runcit di hadapan rumah bersama sepupu lelaki berusia tiga tahun.
Ibu mangsa mendakwa suspek yang berusia lingkungan 30-an itu kemudian bertindak mengejar mangsa dan menahan pintu lif sebelum meraba alat sulit serta dada kanak-kanak perempuan itu.

Menurut ibu mangsa, dia mendakwa kejadian itu pernah berlaku sebelum ini dan laporan polis dibuat kerana risau akan keselamatan dirinya serta anak-anak. – KOSMO! ONLINE


‘Beringat ketika ziarah raya, lemak perut mampu ancam nyawa’
Oleh HARRITH HISHAM

15 Mei 2022, 3:35 pm
PETALING JAYA – Penjagaan makanan pada masa ini adalah amat dititikberatkan terutama pada musim perayaan dimana terdapat pelbagai juadah dan hidangan yang dikhuatiri memberi kesan kepada kesihatan.
Pakar Anestesiologi di Hospital Kuala Lumpur (HKL), Dr. Hana Hadzrami berkata, ini kerana kalori yang diambil berlebihan tanpa digunakan akan bertukar menjadi lemak simpanan dalam tubuh.
“Jika lemak berkumpul di bawah kulit tidak mengapa tetapi selalunya lemak akan berkumpul dalam tubuh dan menyaluti organ yang dipanggil lemak viseral atau lemak perut.
“Lemak ini adalah berbahaya kerana boleh menyebabkan keradangan tisu dan organ tubuh serta menyempitkan salur darah. Ia antara penyumbang utama penyakit diabetes, sakit jantung dan strok,” katanya dalam satu hantaran di Facebook hari ini.
Sementara itu, Hana turut berkongsi sekeping gambar menunjukkan contoh lemak terbabit dipercayai didermakan untuk pemindahan buah pinggang.
“Ini adalah contoh lemak perut yang menyaluti buah pinggang yang bakal didermakan. Lebih sejam pakar bedah ambil masa asingkan lemak dari buah pinggang.

“Berpeluh sakan pakar bedah nak ‘menggali’ lemak buah pinggang walaupun belum bermula pemindahan lagi. Pemilik buah pinggang tersebut tidaklah segemuk mana dan tubuh setakat berisi. Namun lemaknya banyak berkumpul disekeliling organ tubuh,” jelasnya.
Sehubungan itu, Hana menasihatkan orang ramai dan memberi pesanan kepada semua umat Islam yang berziarah raya agar menjaga pemakanan dan sentiasa beringat.
“Ziarah itu bagus, merapatkan ukhwah dan silaturrahim. Namun sebaiknya jaga juga pemakanan,” ujarnya. – KOSMO! ONLINE


2,586 perwakilan UMNO sokong pindaan perlembagaan
Oleh MOHD RASDAN AHMAD

15 Mei 2022, 4:15 pm
KUALA LUMPUR – Perhimpunan Agung UMNO (PAU) Khas telah meluluskan usul pindaan Perlembagaan UMNO bagi membolehkan Majlis Kerja Tertinggi (MKT) diberi pilihan menentukan tempoh masa pemilihan parti.
Usul tersebut diluluskan sebulat suara oleh 2,586 perwakilan UMNO dari 192 bahagian seluruh negara yang hadir di Dewan Merdeka Pusat Dagangan Dunia (WTC) di sini hari ini.
Dengan kelulusan tersebut, MKT UMNO akan diberi dua pilihan di bawah fasal 10.16 Perlembagaan UMNO sama ada untuk melanjutkan selama 18 bulan tempoh pemilihan parti atau dalam tempoh enam bulan selepas Pilihan Raya Umum (PRU) selesai diadakan.
Terdahulu, draf pindaan Fasal 10.16 Perlembagaan UMNO itu dibentangkan Naib Presiden, Datuk Seri Mohamed Khaled Nordin, selaku Pengerusi Jawatankuasa Perlembagaan dan Peraturan UMNO.
Usul pindaan itu antara lain menggesa pindaan perlembagaan parti berhubung fasal pemilihan dilakukan dalam waktu yang sesuai dengan memaktubkan pemilihan parti hendaklah diadakan dalam tempoh enam bulan selepas setiap kali Pilihan Raya Umum (PRU) persekutuan dilaksanakan.
“Ini bagi memastikan seluruh kekuatan parti dapat digemblengkan bagi menghadapi PRU tanpa sebarang ancaman dan risiko perpecahan,” menurut usul pindaan yang dibacakan Mohamed Khaled pada PAU Khas berkenaan.

Sebelum draf pindaan perlembagaan itu dibacakan, Presidennya, Datuk Seri Ahmad Zahid Hamidi yang menyampaikan ucapannya, antara lain menyentuh usaha pindaan itu dibuat sesuai dengan kehendak politik semasa, selain untuk menjadikan UMNO kekal relevan dalam politik sepanjang zaman. – KOSMO! ONLINE.


Penyelia maut terkena serangan jantung sewaktu memandu
Oleh NIK NUR IZZATUL HAZWANI NIK ADNAN

15 Mei 2022, 3:40 pm
DUNGUN – Seorang penyelia syarikat swasta yang disyaki terkena serangan jantung maut sewaktu memandu apabila kenderaan pelbagai guna (MPV), Proton Ertiganya terbabas di Kilometer 90, Jalan Kuala Terengganu-Kuantan berhampiran Kampung Nyior, Paka di sini hari ini.
Dalam kejadian pukul 2.30 pagi itu, mangsa, Mohd. Noor Mustafa, 45, meninggal dunia akibat kecederaan di beberapa anggota badan.
Ketua Polis Daerah Dungun Superintendan Baharudin Abdullah berkata, sewaktu kejadian, lelaki itu bersama isterinya, Rafida Ismail, 39, dikatakan dalam perjalanan pulang ke Kuala Terengganu dari Kuantan, Pahang.
“Sebaik tiba di lokasi kejadian, mangsa dikatakan tiba-tiba terkena serangan jantung yang menyebabkan dia gagal mengawal MPV dipandunya.
“Ia menyebabkan kenderaan itu hilang kawalan lalu terbabas memasuki parit di tepi jalan,” katanya di sini hari ini.
Baharudin berkata, isteri mangsa, Rafida yang duduk di tempat duduk penumpang hadapan terselamat tanpa sebarang kecederaan.

Tambah beliau, mayat Mohd. Noor telah dihantar ke Unit Forensik Hospital Dungun di sini untuk dibedah siasat. – KOSMO! ONLINE


Noor Hisham pertikai pemandu sengaja halang laluan Ambulans
Oleh ALIF AZRAI GHAZALI

15 Mei 2022, 4:26 pm
PETALING JAYA – Tindakan seorang pemandu kenderaan utiliti sukan (SUV) Honda CR-V menghalang laluan sebuah ambulans walaupun siren telah lama dibunyikan mendapat kritikan banyak pihak.
Turut sama berkongsi sikap pentingkan diri pemandu berkenaan adalah Ketua Pengarah Kesihatan, Tan Sri Dr. Noor Hisham Abdullah menerusi perkongsian di Facebook beliau.
“Astaghfirullah masih ada pemandu yang pentingkan diri sendiri sampai sengaja tidak memberikan laluan kepada pihak ambulan walaupun siren ambulan sudah lama dibunyikan di belakang kereta ini,” katanya.
Terdahulu, video berdurasi 39 saat yang dikongsi di Facebook itu memperlihatkan pemandu Honda CR-V yang tidak mengubah laluannya di lorong kanan biarpun siren ambulans telah lama dibunyikan.
Sikap pemandu berkenaan yang tidak memberi laluan kepada ambulans itu membuatkan ramai naik angin.
“Tunggu satu masa dia sakit, naik ambulans dan sangkut dalam trafik baru ada akal,” komen Nazhan Nasuffi.

“Menghalang penjawat awam ini, harap PDRM tangkap dan ambil tindakan,” tulis Ridzuan Yacob.
“Selepas ditularkan ini harap pemandu berubah, Tak kisah siapa pemandu ini sekalipun. Kalau nampak ambulans di belakang, tolong beri laluan untuk kecemasan,” ujar Omie Sungkai.- KOSMO! ONLINE.


Tak boleh nak sorok dah, Mona Allen hamil enam bulan
Oleh SAIRUL ZAMRI MISRANI

15 Mei 2022, 3:42 pm
PETALING JAYA – Selepas empat tahun mendirikan rumah tangga, penantian pasangan pelakon Pekin dan Mona Allen untuk menimang seorang zuriat bakal menjadi kenyataan tidak lama lagi.
Mona yang kini hamil enam bulan berkata, dia tiada niat untuk menyembunyikan perkara tersebut kerana berasakan belum sesuai untuk dikongsikan kepada umum.
“Alhamdulillah, kandungan dah masuk enam bulan. Sebenarnya kami bukanlah sorok atau merahsiakan kehamilan, cuma belum masa nak umumkan sahaja.
“Ikutkan ada saja video atau gambar yang memperlihatkan ‘baby bump’. Cuma kami memilih untuk umum selepas kandungan dah kuat iaitu tujuh bulan ke atas.
“Tak boleh nak sorok dah. Benda pun dah viral. Jadi kami umum sahajalah dalam Instagram,” katanya.
Terdahulu, Mona ada memuat naik foto bersama suami dan memperlihatkan dia sedang memegang ‘baby bump’.

Rata-rata peminat dan rakan selebriti mengucapkan tahniah kepada pasangan itu serta mendoakan urusan bersalin nanti dipermudahkan.
Tambah pelakon drama Love Elsa itu lagi, usaha dia dan suami untuk mendapatkan zuriat tidak pernah terhenti apabila pernah melakukan rawatan dengan pengamal perubatan Islam.
“Sebenarnya saya dan suami ada berubat dengan seorang ustaz menggunakan kaedah perubatan Islam untuk ikhtiar hamil.
“Alhamdulillah, dalam ikhtiar untuk dapatkan anak saya hamil selepas kali ketiga minum air kelapa muda bakar yang disertakan doa daripada ustaz tersebut,” katanya.
Untuk rekod, Mona mendirikan rumah tangga dengan Pekin atau nama sebenarnya Mohd. Iznan Ibrahim pada 7 Disember 2018. – KOSMO! ONLINE


20 pendaki berdepan detik cemas tapak khemah dipanah petir
Oleh ASLIZA MUSA

15 Mei 2022, 4:19 pm
KAMPAR – Sekumpulan 20 pendaki berdepan detik cemas selepas tapak perkhemahan mereka disambar petir di Gunung Bujang Melaka di sini awal pagi tadi.
Kejadian pukul 4 pagi itu menyebabkan beberapa pendaki mengalami kekejangan dan kebas pada beberapa anggota badan termasuk seorang diserang sawan.
Salah seorang pendaki, Chua Soo Sheng, 34, berkata, ketika kejadian hujan lebat sebelum mereka yang sedang tidur dikejutkan dengan pancaran kilat diiringi bunyi dentuman kuat.
Katanya, ada rakan yang belum tidur melihat cahaya kilat melintasi tapak perkhemahan tersebut.
“Akibat panahan petir itu, sebahagian daripada kami terkena renjatan hingga mengakibatkan kekejangan dan kebas.
“Saya diserang sawan lalu segera diberikan bantuan pernafasan sebelum mereka menghubungi talian kecemasan untuk bantuan,” katanya ketika ditemui di lokasi kejadian di sini hari ini.

Menurut Soo Sheng, dia yang pertama kali datang ke lokasi pendakian itu mula mendaki pada pukul 9 pagi semalam dan merancang untuk keluar petang ini.
Sementara itu, Ketua Balai Bomba dan Penyelamat Kampar, Mohd. Hisyam Zakariah berkata, pihaknya menerima maklumat kejadian itu pada pukul 5.26 pagi sebelum sepasukan 12 anggota digerakkan ke lokasi kejadian.
Katanya, berdasarkan maklumat, kesemua 20 pendaki itu berada di ‘check point’ ke empat iaitu pada ketinggian 1,000 meter dari aras laut.
“Operasi segera dijalankan untuk membawa mangsa turun. Tempoh perjalanan untuk ke lokasi pendaki itu berada mengambil masa kira-kira empat jam,” katanya. – KOSMO! ONLINE


2 pasangan kekasih dicekup berkhalwat di hotel bajet
Oleh ROHANA MOHD. NAWI

15 Mei 2022, 4:57 pm
KOTA BHARU – Dua pasangan kekasih ditahan dalam serbuan yang dijalankan sempena cuti umum sambutan Hari Wesak selepas mereka disyaki berkhalwat di dalam dua buah bilik berasingan sebuah hotel bajet di sini semalam.
Kedua-dua pasangan yang berusia dalam lingkungan 20-an itu dicekup dalam operasi yang dijalankan kira-kira pukul 10 malam Jabatan Hal Ehwal Agama Islam Negeri Kelantan (Jaheaik) dan Majlis Perbandaran Kota Bharu Bandar Raya Islam (MPKB-BRI).
Ketua Penolong Pengarah Bahagian Penguatkuasaan Undang-Undang Syariah Jaheaik, Mohd. Fadzuli Mohd. Zain berkata, dalam serbuan pertama, pasangan kekasih itu enggan membuka pintu bilik hotel sebelum anggota penguat kuasa mengambil masa selama 30 minit untuk memujuk mereka membuka pintu.
“Lelaki dan kekasihnya didapati berdua-duaan dalam bilik hotel itu selain gagal mengemukakan sebarang dokumen pernikahan yang sah.
“Dalam serbuan kedua, satu lagi pasangan kekasih didapati berkhalwat di dalam bilik hotel sama tanpa ikatan perkahwinan yang sah,” katanya ketika dihubungi Kosmo! hari ini.
Menurut Mohd. Fadzuli, kedua-dua pasangan itu dibawa ke pejabat Jaheaik dan kes disiasat mengikut Seksyen 50 Enakmen Kanun Jenayah Syariah (I) 2019.

Katanya, dalam operasi sama, Jaheaik dan MPKB-BRI turut menahan sepasang kekasih selepas mereka didapati berdua-duaan dalam sebuah kereta.
“Selain itu, seorang lelaki berusia dalam lingkungan 50-an turut dicekup selepas disyaki minum minuman yang keras di sebuah kedai makan di bandar Kota Bharu kira-kira pukul 5 petang semalam.
“Lelaki itu diberikan khidmat nasihat supaya tidak lagi terlibat dengan pengambilan minuman yang memabukkan,” katanya.
Tambahnya, tindakan penguatkuasaan itu bertujuan mendidik masyarakat untuk memelihara syariat dan kesucian agama Islam. – KOSMO! ONLINE


137 biji telur penyu ditemui
Oleh ZAKKINA WATI AHMAD TARMIZI

15 Mei 2022, 5:04 pm
PORT DICKSON – Sebanyak 137 biji telur penyu dijumpai di Pantai Tanjung Gemuk di sini pagi tadi.
Penyelia sambilan di Pusat pemuliharaan dan Penetasan Penyu, Glory Beach Resort, Hishamudin Abdul Manap berkata, kesemua telur penyu tersebut ditemuinya kira-kira pukul 7 pagi tadi ketika mengadakan pemantauan rutin di pantai tersebut,
“Saya telah menggali lubang dan menghantar telur berkenaan ke Pusat Penetasan penyu di Glory Beach Resort, Port Dickson. Ia dijangka mengambil masa dalam tempoh 50 hingga 60 hari untuk menetas,” katanya kepada pemberita di sini hari ini.
Hishamudin berkata,  pada bulan Mei sehingga November merupakan tempoh penyu akan mula naik dan bertelur di sekitar pantai di Port Dickson.
Sehubungan itu, beliau menasihatkan orang ramai yang menjumpai telur penyu di sekitar pantai sini supaya segera memaklumkan kepada pihak bertanggungjawab dengan segera.
“Orang ramai juga diingatkan supaya lebih prihatin dengan tidak mengganggu penyu terutama jika menemuinya sedang naik ke pantai untuk bertelur.

“Mana-mana pihak yang yang menjumpai penyu dan telur penyu boleh menghubungi saya di nombor 011-11841224,” katanya yang memberitahu beberapa kawasan pantai di daerah ini merupakan tumpuan untuk penyu jenis agar dan karah untuk mendarat. – KOSMO! ONLINE


Beri peluang calon muda – Zahid
Oleh MOHD RASDAN AHMAD

15 Mei 2022, 2:58 pm
KUALA LUMPUR – Presiden UMNO, Datuk Seri Ahmad Zahid Hamidi memberi bayangan akan memberi peluang kepada golongan muda untuk menjadi calon kepada parti.
Jelasnya, ketika ini seramai 12 juta pengundi muda yang berumur atas 18 tahun telah layak untuk mengundi.
“Jumlah tesebut amat besar daripada jumlah 21 juta rakyat yang layak mengundi, kita perlu beri peluang kepada golongan muda.
“Kepada calon yang sudah lima ke lapan penggal berjaya janganlah rasa terlalu selesa, ” jelasnya ketika memberi ucapan di Perhimpunan Agung UMNO Khas di Pusat Dagangan Dunia (WTC) sebentar tadi.- KOSMO! ONLINE


Tiga pengantin hamil bersanding serentak
Oleh AFIFI HAFIZ MOHD NOR

15 Mei 2022, 3:24 pm
SEREMBAN – Tiga pasangan pengantin yang sedang hamil bersanding serentak di Pusat Konvensyen Casa Lagenda di sini hari ini.
Menurut bapa pengantin, Ahmad Fuad Yahya,60, ketiga-tiga anaknya, Intan Sofienaz, 32, Muhammad Nabiel, 28 dan Muhammad Najieb, 28 bernikah ketika tempoh Perintah Kawalan Pergerakan (PKP) sebelum ini.
Katanya, Intan Sofienaz dan pasangan Firdaus Mazlan, 40 bernikah pada 11 Mac tahun lalu manakala Muhammad Nabiel dan pasangan Shahira Azmi, 32 pada 22 Februari tahun lalu dan Muhammad Najieb dan pasangan Ismawita Isrul, 28, pada 8 November lalu.
“Isteri Najieb kini sedang hamil 7 bulan, isteri Nabil 5 bulan manakala Intan Sofienaz baru dua bulan.
“Kami sebenarnya tidak merancang untuk mengadakan majlis serentak tetapi majlis yang dirancang sebelum ini tertangguh atas beberapa sebab,” katanya ketika ditemui pada majlis itu hari ini.
Tambahnya yang juga bekas Timbalan Ketua Pengarang Perkhidmatan Berita Am Bernama, majlis pernikahan anak-anaknya sebelum ini diadakan di masjid dan pejabat agama.

“Intan Sofienaz bernikah di pejabat agama manakala Nabiel dan Najieb diadakan di masjid.
“Kesukaran mencari dewan untuk majlis sebelum ini juga menjadi faktor majlis perkahwinan ini baru diadakan,”tambahnya.
Sementara itu, menurut ibunya, Cik Rashidah Abd Ghani, 60, dia bersyukur walaupun majlis tertangguh agak lama tetapi dapat diadakan hari ini.
“Paling utama niat saya untuk adakan majlis ini sebagai majlis kesyukuran dan meraikan tetamu.
“Alhamdullilah, SOP (prosedur operasi standard) juga sudah dilonggarkan baru-baru ini. Namun majlis ini turut diadakan mengikut SOP yang ditetapkan ketika ini,” katanya. – KOSMO! ONLINE


AS perlu jujur guna pengaruh selesai isu Palestin
Oleh LUQMAN RIDHWAN MOHAMED NOR

15 Mei 2022, 2:39 pm
PUTRAJAYA – Perdana Menteri, Datuk Seri Ismail Sabri Yaakob menegaskan bahawa Amerika Syarikat perlu menggunakan pengaruhnya secara jujur bagi menyelesaikan isu Palestin secara tuntas.
Menurut beliau menerusi satu hantaran di Facebook, isu yang telah berlarutan selama 74 tahun dibangkitkan beliau pada kemuncak Sidang Khas ASEAN-Amerika Syarikat (AS) semalam.
Beliau berkata, kekejaman Israel terhadap rakyat Palestin tidak boleh terus berleluasa.
“Malaysia menggesa Amerika Syarikat supaya secara jujur menggunakan pengaruhnya untuk menyelesaikan isu ini secara tuntas.
“Negara Palestin perlu diwujudkan seperti yang terkandung di dalam resolusi Pertubuhan Bangsa-Bangsa Bersatu (PBB) iaitu dengan persempadanan sebelum perang 1967 dengan Baitulmuqaddis sebagai ibu negara,” katanya hari ini.
Menurut Ismail Sabri, Malaysia merupakan satu-satunya negara yang membangkitkan isu Palestin ini secara jelas.

Dalam pada itu, beliau turut menyatakan pendirian mengenai konflik Rusia-Ukraine bahawa ia perlu diselesaikan secara damai, bukan dengan peperangan.
“Peperangan tidak memberi apa-apa kebaikan kepada mana-mana negara malah membawa penderitaan kepada rakyat yang tidak berdosa.
“Konflik Rusia-Ukraine juga memberi kesan ekonomi kepada negara-negara lain di seluruh dunia termasuk Malaysia,” katanya.
Sehubungan itu, katanya, Malaysia menggesa agar AS menggunakan pengaruh mereka untuk mewujudkan pendamaian dalam konflik Rusia-Ukraine. – KOSMO! ONLINE


Pasukan baharu ditubuh selepas PRU-15
Oleh MOHD RASDAN AHMAD

15 Mei 2022, 3:15 pm
KUALA LUMPUR – Pasukan pimpinan baharu dan lebih bersedia memimpin negara bakal ditubuhkan selepas Pilihan Raya Umum (PRU) ke-15 nanti.
Presiden UMNO, Datuk Seri Zahid Hamidi berkata, pindaan perlembagaan pemilihan parti amat penting dilakukan bagi memastikan pemilihan pimpinan baharu selepas ini.
“Bagi pasukan baharu yang dipilih, maksima selama lima tahun diberikan untuk memberikan perkhidmatan terbaik buat negara dan rakyat, ” jelasnya.
Beliau berkata demikian ketika memberi ucapan pada Perhimpunan Agung UMNO (PAU) Khas di Pusat Dagangan Dunia (WTC) di sini sebentar tadi. – KOSMO! ONLINE.


Lelaki maut diserang lima individu berdekatan medan selera
Oleh MOHD SYALMIZI HAMID

15 Mei 2022, 2:54 pm
SEBERANG PERAI – Seorang lelaki maut dalam pergaduhan membabitkan enam individu di Kampung Baru, Bukit Mertajam di sini malam tadi.
Dalam kejadian kira-kira pukul 8.30 malam itu, mangsa iaitu lelaki warga tempatan berusia 30-an disahkan meninggal dunia di Hospital Bukit Mertajam di sini ketika menerima rawatan.
Ketua Polis Daerah Seberang Perai Tengah, Asisten Komisioner Shafee Abd. Samad berkata, siasatan lanjut mendapati, kejadian itu membabitkan pergaduhan antara mangsa dengan lima individu termasuk seorang wanita.
“Mangsa dan individu-individu yang dikatakan saling mengenali itu bergaduh dipercayai dengan senjata tajam di kawasan lapang berdekatan sebuah medan selera.
“Akibat kejadian itu, mangsa cedera dengan serius pada badan sebelum dia dihantar ke hospital dan disahkan maut ketika menerima rawatan,” katanya kepada pemberita hari ini.
Beliau berkata, pihak polis sedang melakukan siasatan berhubung kejadian itu termasuklah bagi mengetahui motif kejadian.

“Kita sedang mengesan suspek yang terlibat dan polis meminta orang awam yang menjadi saksi kejadian untuk tampil membantu siasatan,” katanya.
Menurutnya, orang ramai boleh menyalurkan maklumat dengan menghubungi pegawai penyiasat, Asisten Superintendan Ahmad Shahir Adnan di talian 019-9517045 atau 04-5382 222.
Kes disiasat mengikut Seksyen 302 Kanun Keseksaan kerana membunuh.
Sementara itu, kejadian tersebut tular di media sosial selepas tiga video berdurasi 17, 10 dan lima saat yang memaparkan kejadian itu dimuat naik ke laman sosial Facebook sejak malam tadi.
Salah satu video memaparkan mangsa dalam keadaan berlumuran darah pada badan, manakala video lain menunjukkan seorang wanita berdiri disisi mangsa yang terbaring sambil memegang objek dipercayai senjata. – KOSMO! ONLINE


Sultan Ibrahim berkenan terima laporan isu pertikaian Pulau Batu Puteh
Oleh MOHAMAD FAIZAL HASHIM

15 Mei 2022, 3:28 pm
JOHOR BAHRU – Sultan Johor, Sultan Ibrahim Sultan Iskandar, hari ini berkenan menerima laporan Pasukan Petugas Khas yang ditubuhkan Kerajaan Persekutuan bagi menyemak isu-isu dan tindakan perundangan berhubung kes Pulau Batu Puteh, Batuan Tengah dan Tubir Selatan.
Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar bersama Pengerusi Pasukan Petugas Khas, Tan Sri Mohamed Apandi Ali mempersembahkan laporan berkenaan serta taklimat kepada Sultan Ibrahim di Istana Polo, di sini.
Pada 29 Oktober lalu, Kabinet telah bersetuju untuk membentuk Pasukan Petugas Khas berkenaan ekoran keputusan Kerajaan Persekutuan ketika pentadbiran Tun Dr. Mahathir Mohamad untuk tidak meneruskan permohonan semakan semula kes Pulau Batu Puteh di Mahkamah Keadilan Antarabangsa (ICJ) pada 2018.
Sultan Ibrahim dilaporkan bertitah bahawa keputusan sedemikian seolah-olah mengaku kalah sebelum memasuki gelanggang di mahkamah berkenaan, walaupun ada pertemuan bukti baharu yang memihak kepada Malaysia.
“Kenapa keputusan untuk tidak meneruskan permohonan itu diambil? Mengapa soal kedaulatan Johor seolah-olah tidak penting kepada kerajaan pada waktu itu?,” soal Baginda dalam satu kenyataan pada tahun lalu.
Tuanku Sultan Ibrahim, dalam pertemuan hari ini, menegaskan sekali lagi kepada Pasukan Petugas Khas bahawa sebab-sebab keputusan kerajaan Tun Dr. Mahathir untuk tidak meneruskan semekan semula kes itu di ICJ perlu dijadikan pengetahuan umum.

“Ini adalah soal kedaulatan negeri Johor. Rakyat Johor berhak untuk mengetahui mengapa Kerajaan PH mengambil keputusan sedemikian,” titah baginda. – KOSMO! ONLINE


Kreativiti guru pacu kecemerlangan pendidikan bertaraf dunia
Oleh TOREK SULONG

15 Mei 2022, 3:19 pm
BACHOK – Kreativiti seseorang guru dalam menjayakan pelbagai inisiatif tambah nilai dalam pendidikan negara menjadi salah satu usaha untuk membina acuan kejayaan murid-murid dalam mengejar penarafan pendidikan bertaraf dunia.
Menteri Kanan Pendidikan, Datuk Dr. Radzi Jidin berkata, penghayatan guru dalam membina identiti dan pewaris negara membolehkan generasi akan datang berdaya maju sekali gus mampu bersaing di peringkat global.
Menurutnya, selain itu, perkongsian kejayaan dan ilmu guru cemerlang juga diperlukan dalam usaha untuk merealisasikan keupayaan guru-guru merentasi bidang kurikulum.
“Dalam konteks pendidikan, kita bukan hanya bersaing di peringkat Pejabat Pendidikan Daerah (PPD) atau Jabatan Pendidikan Negeri (JPN). Sebaliknya, guru-guru perlu mencapai kejayaan di peringkat antarabangsa sekali gus menuntut mereka berfikir di luar kotak.
“Sehubungan itu, kerjasama rakan strategik khususnya sektor korporat dengan pihak kementerian termasuk menyediakan pelbagai anugerah dan pengiktirafan sekali gus dapat menyemarakkan lagi usaha guru membangunkan pelbagai pendekatan pendidikan terbaik,” katanya.
Beliau berkata demikian ketika menyampaikan ucapan Perasmian Apresiasi Festival Guru dan Penyampaian Anugerah Guru sempena Sambutan Hari Guru Peringkat Kebangsaan 2022 di Dewan Tuanku Canselor, Universiti Malaysia Kelantan (UMK) Kampus Bachok di sini hari ini.

Mengulas lanjut, menurut Radzi, usaha murni guru-guru terlibat sewajarnya mendapat perhatian dengan memberi pengiktirafan untuk menghargai pengorbanan mereka yang bukan hanya melunaskan tanggungjawab hakiki di bilik darjah.
Katanya, bagaimanapun, ketenangan dan kepuasan merupakan hadiah utama bagi seseorang guru apabila sesuatu projek yang dibangunkan mereka berjaya membangunkan minda, sahsiah dan kecemerlangan murid. – KOSMO! ONLINE


Sangka jiran bakar sampah rupanya rumah terbakar
Oleh MASTURAH SURADI

15 Mei 2022, 2:48 pm
KOTA TINGGI – Tindakan pantas seorang lelaki yang mengetuk pintu rumah jirannya untuk memaklumkan kebakaran yang berlaku berjaya menyelamatkan nyawa dua beranak dalam kejadian kebakaran di Kampung Bukit Lintang malam tadi.
Ramdan Mohamed, 45, berkata, ketika kejadian dia sedang mengambil angin di luar rumahnya sebelum ternampak api dari belakang rumah jirannya itu.
Katanya, pada awalnya dia menyangka api berkenaan adalah api dari jirannya yang membakar sampah namun mula musykil apabila semakin marak.
“Saya memang setiap hari lepas maghrib akan ambil angin di luar rumah. Masa itu memang saya menghadap ke rumah jiran.
“Awalnya saya rasa pelik kerana lampu di rumah saya berkelip-kelip hidup dan mati. Tidak lama itu saya nampak api dari belakang rumah jiran dan sangka api dari sampah kerana jiran memang rajin membakar sampah di belakang rumah.
“Kemudian saya nampak pula api berwarna biru saya dapati memang rumahnya sedang terbakar. Saya terus bergegas ke rumah jiran untuk lihat sama ada orang atau tidak rupanya memang ada orang. Pemilik rumah ketika itu sedang menonton televisyen manakala seorang anaknya yang kepenatan baru pulang dari kerja sedang tidur,” katanya ketika dihubungi hari ini.

Katanya, tuan rumah tidak sedar berlaku kebakaran sehinggalah dia datang mengetuk rumah mereka dan memaklumkan kejadian itu.
Tambahnya, jirannya segera mengejut anaknya dan sempat mengeluarkan motosikal di dalam rumah berkenaan sebelum api terus marak dengan cepat ke bahagian lain rumah.
“Tidak lama kemudian pihak bomba sampai untuk memadamkan kebakaran. Ekoran kejadian itu dua beranak berkenaan tidak sempat menyelamatkan apa-apa barang lain dan tinggal sehelai sepinggang,”katanya lagi.
Sementara itu, Komander Operasi Balai Bomba dan Penyelamat (BBP) Kota Tinggi, Penolong Penguasa Bomba Zull Azman Jamaludin berkata pihaknya menerima panggilan kejadian itu pada pukul 8.11 malam.
Katanya, seramai 13 anggota dengan bantuan dari BBP Bandar Penawar dikejarkan ke lokasi kejadian.
“Kebakaran melibatkan sebuah rumah jenis sementara kekal berkeluasan 30 x 70 kaki telah musnah 50 peratus daripada keseluruhan bangunan.
“Tiada kemalangan jiwa dilaporkan. Punca kebakaran dan anggaran kerugian masih dalam siasatan. Operasi berjaya ditamatkan lebih kurang pukul 10.19 malam,” katanya.-KOSMO! ONLINE


Pengantin bakar diri sendiri dalam majlis perkahwinan
Oleh KOSMO!

15 Mei 2022, 3:00 pm
WASHINGTON – Sebuah video tular di media sosial memaparkan sepasang pengantin yang nekad membakar diri sendiri, lapor majalah berita India Today kelmarin.
Mereka bertindak sedemikian setelah membuat keputusan untuk mengadakan konsep majlis perkahwinan yang unik.
Detik itu dirakam oleh jurugambar majlis perkahwinan tersebut dan dimuat naik pada akaun Instargram @djrusspowell.
Ahli lagak ngeri, Gabe Jessop dan Isterinya, Ambyr Bambyr Mishelle telah melangsungkan perkahwinan baru-baru ini dan mereka menolak konsep perkahwinan konvensional.
Menerusi video berkenaan, selepas selesai bertukar akad perkahwinan, pasangan itu berjalan berpegangan tangan dengan pakaian mereka dalam keadaan terbakar sementara tetamu majlis memerhati dan bersorak.
Bahagian belakang pakaian mereka yang terbakar kemudiannya dipadamkan oleh seorang pembantu.

Video tersebut mendapat tumpuan netizen di ruangan komen.
“Ini sangat menakjubkan, saya terpukau. Saya sangat tidak sabar untuk melihat foto-foto itu,’’ tulis seorang netizen.
Bagaimanapun, aksi ini tidak dicadangkan kepada semua orang menadangkan Jessop dan Mishelle adalah aktor lagak ngeri profesional. – Agensi


7 kategori baharu Anugerah Perdana Belia Negara
Oleh LUQMAN RIDHWAN MOHAMED NOR

15 Mei 2022, 2:43 pm
PUTRAJAYA – Kerajaan menerusi Kementerian Belia dan Sukan (KBS) akan memperkenalkan tujuh kategori anugerah baharu dalam Anugerah Perdana Belia Negara sempena Hari Belia Negara 2022 (HBN2022) pada tahun ini.
Perdana Menteri, Datuk Seri Ismail Sabri Yaakob berkata, pengenalan tujuh kategori baharu tersebut sebagai inisiatif untuk menyuntik semangat golongan belia agar terus menyumbangkan bakti kepada pembangunan negara.
Katanya, sebanyak tujuh anugerah baharu pencarian ikon belia yang cemerlang dalam kategori dipertandingkan bagi 2022, termasuklah Ikon Belia Karismatik, Ikon Belia Kelestarian Alam serta Ikon Belia Reka Tekno.
Baki empat kategori baharu itu, menurut beliau, adalah Ikon Belia Influencer (Media Sosial), Ikon Belia Sanjungan Budi, Ikon Youth-Biz dan Ikon Belia Orang Kelainan Upaya (OKU).
“Saya juga berbesar hati mengumumkan bermula pada tahun ini, Anugerah Perdana Belia Negara akan dilaksanakan dalam majlis khusus yang penuh gemilang dan penggunaan logo tetap Sambutan HBN,” katanya ketika menyampaikan perutusan sempena HBN2022 hari ini.
Ismail Sabri berkata, ia merupakan komitmen kerajaan mengiktiraf pelaksanaan program yang meraikan golongan belia negara.

Pada masa sama, beliau berkata, sambutan HBN2022 mengangkat tema Ini Masa Kita, yang mana ia mengingatkan semua pihak betapa berharganya masa muda dan ia perlu dimanfaatkan dengan sebaik mungkin.
“Inilah masanya belia tampil melalui pelbagai peluang disediakan selari dengan konsep daripada belia untuk belia.
“Tema ini juga sinonim dengan golongan belia yang pada masa kini untuk bersama-sama membangunkan negara, walau dalam apa sekalipun keadaan yang melanda,” katanya. – KOSMO! ONLINE


Mira Filzah perkenalkan putera sulung, Wan Khair Amir
Oleh MOHAMMAD SHAHEMY AZMI

16 Mei 2022, 11:43 pm
PETALING JAYA – Selepas seminggu menimang cahaya mata sulung, pelakon Mira Filzah dan suaminya, Wan Emir Astar sepakat menamakan anak nama mereka sebagaj Wan Khair Amir.
Perkara tersebut diumumkan Mira dan Wan Emir menerusi satu hantaran dalam Instagram sebentar tadi.
Menerusi perkongsian tersebut, Mira dan Emir memaklumkan nama anak lelaki mereka diambil bersempena nama bapa kepada Emir iaitu Allahyarham Wan Mohammad Khair-il Anuar serta gabungan nama mereka berdua.
“Hari ini (16 Mei 2022) hari ketujuh bersama putera tersayang kami. Dengan rasa penuh keinsafan dan kesyukuran, kami menamakan puteri kami sebagai Wan Khair Amir bin Wan Emir Astar.
“Wan Khair Amir. ‘Khair’ membawa maksud ‘baik’ atau ‘elok’ yang diambil daripada nama arwah papa (Wan Mohammad Khair-il Anuar). ‘Amir’ pula bermaksud ‘orang yang memegang perintah’ atau ‘pemimpin’ yang diambil daripada gabungan nama kami berdua, Emir dan Amirah,” katanya.
Dalam hantaran sama, Mira dan Emir turut berkongsi tentang amalan sunnah iaitu ‘tahnik’ terhadapnya yang telah disempurnakan oleh pendakwah terkenal, Ustaz Don.

Sementara itu, Mira dan juga Emir turut berharap agar cahaya mata mereka dapat membesar dan menjalani kehidupan yang baik di dunia serta menjadi anak yang soleh.
“Kami akan usaha dan bertawakal kepadaMu agar dipimpin setiap langkah Wan Khair Amir dalam menempuh kehidupan di bumiMu.
“Membesar sebagai anak yang baik dan soleh serta menjadi insan yang berbakti kepada agama, bangsa dan tanah air. Amin.
Perkongsian tentang nama anak mereka itu turut mendapat doa dan ucapan tahniah daripada rakan-rakan artis termasuk peminat Mira.
“Syukur kehadratNya. Wan Khair Amirsemoga mendapat berkat dan menjadi khalifah yang soleh,” ujar pelakon Lisa Surihani.
“MasyaAllah semoga menjadi anak yang soleh,” kata penyanyi Ernie Zakri.
“Sedapnya nama! Tahniah,” ucap pelakon dan juga penyanyi Janna Nick.
Sekadar info, Mira selamat melahirkan cahaya mata sulung pada 10 Mei lalu di salah sebuah pusat perubatan di ibu kota.
Mira atau nama lengkapnya Nur Amirah Filzah Badioezaman, 29, telah mendirikan rumah tangga bersama Emir, 30, pada 3 September 2020. – KOSMO! ONLINE


Kes buli : 30 pelajar diambil keterangan
Oleh NOR SHAFAWATI YUP

16 Mei 2022, 9:37 pm
SEREMBAN – Seramai 30 pelajar telah diambil keterangan bagi membantu siasatan kes pelajar tingkatan dua yang didakwa dibuli pelajar senior dalam kejadian di sebuah sekolah agama di Labu, Nilai di sini Jumaat lalu.
Ketua Polis Daerah Nilai, Superintendan Mohd. Fazley Ab. Rahman berkata, keterangan semua pelajar terbabit selesai diambil pukul 2 petang tadi.
“Kita menerima empat laporan polis berkaitan kes ini.
“Enam lelaki dibenarkan reman sehari dan dibebaskan pukul 5 petang tadi,” katanya dalam kenyataan di sini hari.
Semalam Kosmo! melaporkan, pihak polis telah menerima tiga laporan polis Sabtu lalu berhubung kejadian pelajar tingkatan dua cedera di beberapa bahagian badan selepas didakwa dibuli pelajar senior di sebuah sekolah menengah di Nilai di sini. – KOSMO! ONLINE.


Macam mimpi raih emas di Hanoi
Oleh MUHAMMAD RIDUAN MOHD HANAFIAH

16 Mei 2022, 8:50 pm
HANOI – Nor Sarah Adi mengakui bagaikan mimpi selepas berjaya menjelmakan pingat emas ke-19 kontinjen negara di Sukan SEA Vietnam 2021 dalam acara lompat bergalah wanita yang berlangsung di Stadium My Dinh, sebentar tadi.
Atlet dari Pahang itu berusia 22 tahun itu berkata, emas dalam acara lompat bergalah sama sekali tidak dijangka memandangkan dirinya ke Hanoi untuk menyertai acara 4×100 meter (m).
Bagaimanapun, pujian harus diberikan kepada Nor Sarah kerana berjaya memperbaharui rekod peribadi pada temasya dwitahuan tersebut.
“Jika diikutkan saya layak untuk 4x100m tetapi menerima peluang untuk menyertai acara lompat bergalah.
“Tentunya peluang sebegini tidak selalu dapat dan saya mahu menjanjikan yang terbaik walaupun berdepan kekangan masa untuk menjalani latihan.
“Perjalanan saya ke Hanoi bukan mudah kerana saya mengalami kecederaan belakang pada minggu lalu namun Alhamdulillah segalanya sudah diatur sebaiknya.

“Saya tak fikir lain sebaik tiba di Hanli dan hanya melakukan yang terbaik juga. Syukur dapat melakukan lompatan 4m sekali gus memperbaiki catatan peribadi terbaik saya. Saya juga rasa seperti bermimpi apabila memenangi pingat emas ini,” katanya.
Dalam pada itu, Sarah turut membantu kuartet 4x100m wanita yang disertai S. Komalam Shally, Zaidatul Husniah Zulkifli dan Azreen Nabila Alias meraih gangsa dengan catatan 45.32s.
Emas dimenangi Thailand dengan catatan 44.39s manakala perak diraih tuan rumah, Vietnam, 45.25s.
Dalam pada itu, Sarah turut membantu kuartet 4x100m wanita yang disertai S Komalam Shally, Zaidatul Husniah Zulkifli dan Azreen Nabila Alias meraih gangsa dengan catatan 45.32s.
Emas dimenangi Thailand dengan catatan 44.39s manakala perak diraih tuan rumah, Vietnam, 45.25s.
Kuartet 4x100m lelaki disertai Muhammad Arsyad Md. Saat, Muhammad Zulfiqar Ismail, Muhammad Azeem Mohd. Fahmi dan Muhammad Haiqal Hanafi pula mengekalkan perak yang diraih di Filipina 2019 dengan catatan 39.09.
Pada saingan tersebut, Thailand memenangi emas, 38.58s. Gangsa diraih Singapura 39.44s.
Lebih manis, kuartet lelaki turut berjaya melebur rekod kebangsaan yang dicatat pada Sukan SEA 2017 dengan catatan 39.27s. KOSMO! ONLINE.


54 rumah dinaiki air selepas hujan lebat lebih sejam
Oleh NORLIDA AKMAR IDROS

16 Mei 2022, 10:39 pm
BALING – Sebanyak 54 buah rumah di mukim Tawar dan Kupang di sini terjejas akibat banjir kilat pada petang tadi.
Pegawai Pertahanan Awam Daerah Baling, Kapten (PA) Rasidah Kassim berkata, kawasan tersebut mula dinaiki air pada pukul 2.30 petang.
Katanya, sebanyak 22 rumah di Kampung Padang Setol dalam mukim Tawar terjejas.
“Bagi mukim Kupang pula, sebanyak empat kampung terlibat membabitkan Kampung Bukit Iboi 13 buah rumah, Kampung Charok Kapas (12), Kampung Bendang Padang (5) dan Kampung Seberang Jaya Sadek (2),” katanya dalam satu kenyataan hari ini.
Beliau berkata, sebuah pusat pemindahan sementara (PPS) dibuka di Sekolah Kebangsaan Tawar di mukim Tawar pada pukul 8.10 malam ini.
“Banjir di mukim Kupang pula telah surut dan tiada mangsa yang perlu dipindahkan,” ujarnya. – KOSMO! ONLINE.


Kuartet negara raih perak, lebur rekod kebangsaan
Oleh MUHAMMAD RIDUAN MOHD HANAFIAH

16 Mei 2022, 9:33 pm
HANOI – Seperti yang dijangka kuartet 4×100 meter (m) lelaki negara berjaya mengekalkan pingat perak pada temasya Sukan SEA Vietnam 2021 sebentar tadi.
Kuartet 4x100m lelaki yang disertai Muhammad Arsyad Md. Saat, Muhammad Zulfiqar Ismail, Muhammad Azeem Mohd Fahmi dan Muhammad Haiqal Hanafi mempamerkan larian cukup bertenaga dengan catatan 39.09 saat (s).
Keputusan itu menyaksikan kuartet lelaki berjaya melebur rekod kebangsaan yang dicatat pada Sukan SEA 2017 dengan catatan 39.27s.
“Tidak sia-sia dengan pengorbanan empat bulan kami berlatih bersama-sama untuk mempamerkan aksi terbaik pada malam ini. Paling penting kami berjaya catat rekod kebangsaan di sini,” kata Zulfiqar.
Pada saingan tersebut, Thailand memenangi emas, 38.58s manakala gangsa diraih Singapura dengan catatan 39.44s.
Sebagai rekod, pada Sukan SEA Manila, Filipina, skuad negara meraih gangsa menerusi gandingan jaguh pecut negara, Khairul Hafiz Jantan, Nixson Kennedy, Russell Alexander Nasir Taib dan Haiqal Hanafi merakamkan catatan masa 39.78 saat (s). -KOSMO! ONLINE.


Warga emas tikam kekasih 70 kali
Oleh KOSMO!

16 Mei 2022, 8:30 pm
LONDON – Seorang lelaki warga emas dijatuhi hukuman penjara 18 tahun selepas didapati bersalah menikam teman wanitanya sebanyak 70 kali akibat kemarahan psikotik yang didorong penyalahgunaan dadah, lapor akhbar Metro UK, semalam.
Donald Payne, 69, dilaporkan tidak berada dalam keadaan waras apabila menikam Simone Ambler, 49, di bahagian tekak, dada, abdomen, kaki dan paha sebelum duduk dan menonton televisyen di sebelah mayat wanita itu.
Menurut laporan polis, Payne bertukar menjadi paranoid melampau dengan menyangka mangsa meletakkan bahan beracun di dalam hidangan air teh yang dihidangkan kepadanya.
Payne didakwa atas tuduhan membunuh dan mengaku bersalah terhadap pertuduhan yang lebih ringan iaitu membunuh tanpa niat pada November tahun lalu.
Hakim Simon Medland telah diberitahu bahawa Payne mengalami penyakit psikotik yang tidak didiagnosis pada masa serangan itu.
Dia dikatakan memiliki sejarah lampau penggunaan heroin, kokain dan alkohol.

Pasukan pembelaan Payne berhujah keadaannya yang tidak didiagnosis menjejaskan keupayaannya untuk bertindak secara rasional.
Dia dikatakan sangat menyesal dan terkejut dengan pembunuhan ganas yang dilakukannya.
Bagaimanapun, Medland memutuskan bahawa Payne masih menimbulkan risiko yang serius kepada orang ramai, terutamanya wanita. – Agensi


Guru pilih kekal mengajar pada hari perkahwinan sendiri
Oleh KOSMO!

16 Mei 2022, 9:00 pm
NEW DELHI – Seorang guru di India mengambil keputusan untuk tidak bercuti semasa hari perkahwinannya dan terus mengajar semasa majlis berlangsung, lapor laman Gulf News, semalam.
Priye Kumar Gaurav, yang merupakan pemegang rekod dunia dalam mengajar kebanyakan pelajar secara online terus menjalankan tanggungjawab sebagai guru dengan membuat siaran langsung menerusi laman ‘Shiksha Rath’.
“Dia telah memaklumkan mengenai tarikh perkahwinannya sekitar lima bulan lalu.
“Biasanya, cuti selama empat ke lima hari diberikan, tetapi Priye berkata dia tidak mahu ketinggalan mana-mana kelas dan akan mengajar pada hari perkahwinannya juga,” kata salah seorang pihak berkuasa institut kejurulatihan, Nirmal.
Tidak lama selepas acara berinai pengantin perempuan pada malam sebelumnya, Priye mula bersiap untuk mengajar dalam kelas Hal Ehwal Semasa pada sebelah pagi.
Shiksha Rath, yang bermaksud Chariot of Education, adalah projek utama Touch India Trust, sebuah badan amal yang berpangkalan di New Delhi yang dimulakan pada 2003.

Ia adalah inisiatif jangka panjang berfokus tinggi yang menyediakan kelas selepas sekolah untuk kanak-kanak yang kurang bernasib baik. – Agensi


Bekerja dari rumah jejas kualiti pekerjaan
Oleh KOSMO!

16 Mei 2022, 10:00 pm
LONDON – Setiausaha Perniagaan Britain, Kwasi Kwarteng menyokong gesaan Perdana Menteri Boris Johnson untuk menamatkan budaya bekerja dari rumah, lapor portal berita MailOnline, semalam.
Kwarteng berkata, bekerja di rumah terlalu lama menyebabkan kakitangan kurang motivasi, terlalu selesa dan menjejaskan kualiti pekerjaan.
“Antara isu paling jelas adalah daya tumpuan dan fokus kita ketika bekerja di rumah dan di pejabat adalah tidak sama.
“Saya fikir itu adalah perkara yang munasabah untuk dikatakan kerana ramai orang turut berpendapat mereka bekerja lebih baik di pejabat,” kata Kwarteng.
Johnson sebelum ini mengakui beliau sendiri agak bergelut ketika bekerja dari rumah ketika pelaksanaan perintah berkurung akibat Covid-19.
Beliau menerangkan bagaimana dirinya menghabiskan banyak masa dengan membancuh secawan kopi, mengunyah kepingan keju dan akhirnya terlupa senarai pekerjaan sebenar yang perlu diselesaikan pada hari itu. – Agensi


Penjaga sementara disyaki dera budak 3 tahun ditahan
Oleh NOR AZIAH MAT NOH

16 Mei 2022, 8:03 pm
AMPANG – Polis memberkas seorang pekerja kontraktor sambilan yang disyaki mendera kanak-kanak lelaki berusia tiga tahun dalam kejadian di Pandan Perdana, di sini kelmarin.
Ketua Polis Daerah Ampang Jaya, Asisten Komisioner Mohamad Farouk Eshak berkata, polis menahan lelaki itu yang merupakan penjaga sementara kepada kanak-kanak terbabit pada pukul 5.40 petang, di sini hari ini.
“Bertindak atas maklumat, sepasukan polis telah berjaya membuat tangkapan terhadap suspek berusia 41 tahun itu yang bekerja sebagai kontraktor sambilan di Jalan Besar Taman Dagang.
“Suspek adalah kawan kepada bapa mangsa yang diminta untuk menjaga budak lelaki itu kerana ibu bapa kandungnya menjalani hukuman penjara,” katanya dalam satu kenyataan hari ini.
Mengulas lanjut, suspek yang ditahan mempunyai tiga rekod dadah dan satu rekod lampau jenayah komersil.
“Suspek akan dihadapkan ke Mahkamah Ampang esok bagi tujuan permohonan reman untuk membantu siasatan di bawah Seksyen 31(1)(a) Akta Kanak-Kanak 2001,” ujarnya lagi.

Terdahulu, Kosmo! melaporkan kejadian dera itu disedari seorang lelaki yang menemui kanak-kanak terbabit pada pukul 1 petang dengan kesan kecederaan di muka dan badannya sebelum ke balai polis untuk tindakan selanjutnya.- KOSMO! ONLINE


Malaysia pilih bertemu Vietnam
Oleh MUHAMMAD RIDUAN MOHD HANAFIAH

16 Mei 2022, 10:35 pm
HANOI – Tiada pilihan apabila Malaysia sah bertemu pasukan tuan rumah, Vietnam dalam aksi separuh akhir Sukan SEA Vietnam 2021, selepas Thailand melakar kemenangan tipis 1-0 ke atas Laos pada aksi terakhir Kumpulan B di Stadium Thien Truong, Nam Dinh, sebentar tadi.
Skuad Bawah 23 (B-23) negara yang mengesahkan kemaraan ke separuh akhir lebih awal mara sebagai naib juara manakala Thailand menjadi juara kumpulan B sekali gus menempah pertemuan dengan Indonesia yang muncul naib juara Kumpulan A.
Malaysia sepatutnya mampu mara sebagai juara kumpulan namun memilih jalan sukar apabila seri 2-2 dengan Kemboja pada aksi petang tadi, malah percaturan pengendali negara, Brad Maloney menurunkan pasukan kedua seolah-olah tidak kisah untuk berdepan siapa lawan di peringkat empat terakhir.
Aksi kedua-dua separuh akhir dijadualkan berlangsung pada 19 Mei ini dengan skuad muda negara terpaksa berpindah venue ke Stadium San Van Dong Viet Tri berdepan Vietnam.
Pada aksi tersebut Thailand menjaringkan gol tunggal pada minit ke-18 menerusi gol sendiri pertahanan Laos, At Viengkham yang tertampan bola rembatan pemain tengah, Matee Sarakum. – KOSMO! ONLINE.


4 sungai di Selangor lepasi paras bahaya
Oleh HARRITH HISHAM

16 Mei 2022, 7:06 pm
PETALING JAYA – Sebanyak empat sungai di Selangor mencatatkan bacaan melebihi paras bahaya susulan hujan lebat setakat pukul 6.15 petang tadi.
Menurut laman web rasmi info banjir Jabatan Pengairan dan Saliran Malaysia (JPS) Selangor, kesemua sungai terbabit masih menunjukkan trend meningkat.
Ia melibatkan Sungai Klang di Stesen Bandar Klang dengan bacaan sebanyak 3.14 meter (m) melebihi paras bahaya.
Sungai Batang Kali dan Sungai Tengi di Hulu Selangor juga mempunyai bacaan tinggi melebihi paras bahaya dengan bacaan masing-masing iaitu 36.43 m dan 2.45 m.
Sementara itu, Sungai Langat di Stesen RS Batu 8, Kuala Langat turut dilaporkan melepasi paras bahaya dengan catatan 2.38 m.
Dalam pada itu, tiga lagi sungai di kawasan Kuala Selangor, Sepang dan Hulu Langat turut menunjukkan peningkatan apabila melebihi paras amaran. – KOSMO! ONLINE


Undang-undang Scotland larang budak lelaki lihat patung tidak berbaju
Oleh KOSMO!

16 Mei 2022, 7:30 pm
LONDON – Satu undang-undang pelik di Scotland didedahkan dengan kanak-kanak lelaki berusia bawah 10 tahun tidak dibenarkan melihat patung yang tidak berbaju, lapor akhbar Mirror UK, semalam.
Undang-undang itu pada asalnya berasal dari ‘undang-undang kesopanan’ zaman Victoria apabila Britain cuba menghalang kerosakan moral dalam kalangan golongan belia.
Peraturan Scotland yang pelik itu telah didedahkan oleh firma guaman John Collins and Partners yang berpangkalan di Swansea.
“Suruhanjaya Undang-Undang bertanggungjawab untuk menyaring undang-undang yang sudah lapuk dalam usaha untuk mengemas kini sistem, tetapi beberapa peraturan pelik masih lagi diguna pakai.
“Bagaimanapun, kami tidak mengharapkan orang ramai terlalu bimbang tentang kebanyakan undang-undang ini,” kata rakan kongsi firma itu, Paul Newman.
Rang Undang-Undang Pemansuhan diluluskan oleh Parlimen Britain setiap beberapa tahun dengan setiap satunya menyingkirkan beratus-ratus halaman undang-undang. – Agensi


Ping pong ada sinar di Sukan SEA Kemboja
Oleh MUHAMMAD RIDUAN MOHD HANAFIAH

16 Mei 2022, 6:30 pm
HANOI – Kejayaan mara ke final acara berpasukan lelaki di Sukan SEA Vietnam, kelmarin disifatkan sebagai satu petanda baik untuk kem ping pong negara pada masa akan datang.
Perkara itu diakui jurulatihnya, Beh Lee Wei dan dia berharap pasukan itu dapat terus membina peningkatan yang telah mereka capai di Vietnam menjelang temasya kali ke-32 di Kemboja tahun depan.
Turun sebagai pasukan pilihan, Malaysia tunduk 1-3 kepada Thailand sekali gus menyumbang pingat perak buat negara, namun pastinya ia adalah satu pencapaian yang membanggakan untuk Malaysia.
Keputusan itu juga merupakan kali pertama Malaysia mara ke final dalam acara berpasukan lelaki sejak edisi 1993 temasya di Singapura.
Malaysia hanya pernah memenangi emas berpasukan sekali sebelum ini iaitu pada edisi 1975 di Bangkok.
“Kejayaan (mara ke final) adalah sejarah buat kami kerana Malaysia sudah lebih 20 tahun tidak ke final acara berpasukan lelaki di Sukan SEA.

“Saya boleh katakan pasukan lelaki sudah mengatasi prestasi mereka. Sasaran kami di sini adalah untuk memenangi dua gangsa tetapi kami kini mempunyai satu perak dan satu gangsa.
“Ini adalah pasukan baharu (lelaki) dan kami tidak mempunyai Leong Chee Feng di temasya Manila 2019. Saya fikir kami masih mempunyai masa untuk membuat perancangan terbaik bagi meningkatkan prestasi pasukan ini sebelum ke Kemboja tahun depan,” katanya.
Dalam pada itu, pasukan wanita pula menyumbang gangsa untuk kem negara.  – KOSMO! ONLINE


Quennie terlepas pingat emas di Hanoi
Oleh MUHAMMAD RIDUAN MOHD HANAFIAH

16 Mei 2022, 7:52 pm
HANOI – Jaguh lempar cakera wanita negara, Queenie Ting Kung Ni hampir untuk menghadiahkan emas buat kontinjen negara sebentar tadi namun dia terpaksa berpuas hati dengan perak pada temasya Sukan SEA Vietnam 2021.
Bagaimanapun, pujian harus diberikan kepada atlet kelahiran Sarawak itu kerana berjaya memperbaharui rekod kebangsaan miliknya sendiri selepas melakukan lemparan sejauh 52.36 meter (m).
Ia sekali gus memadam rekod miliknya sendiri 48.56m pada Kejohanan Grand Prix (GP) Malaysia di Stadium Mini Majlis Sukan Negara (MSN), tahun lalu.
“Saya sangat gembira kerana berjaya menukar pingat dari gangsa ke perak. Pada 2019 di Filipina saya sekadar meraih gangsa.
“Jadi, ini satu kejayaan bagi saya terutama melakar rekod peribadi meskipun sedikit kecewa kerana hampir meraih emas,” katanya.
Sementara itu, gangsa menjadi milik seorang lagi atlet negara, Choo Kang Ni yang melakukan lemparan sejauh 46.57m.

Emas milik atlet Olimpik dari Thailand, Subenrat Insaeng yang melakukan catatan 53.09m.
Sementara itu, jaguh lari berpagar 110m lelaki, Rayzam Syah Wan Sofian hanya menduduki tempat ketujuh dengan catatan 14.80 saat (s), manakala rakan senegara, Rizzua Haizad Muhamad menduduki tempat kelima (14.29s).
Atlet larian jarak sederhana wanita negara, Savinder Kaur Jogindr Singh meraih gangsa dalam acara 800m dengan melakukan catatan 2:10.240s, manakala emas milik wakil tuan rumah, Anh Khuat Phuong 2:08.740s dan perak milik Agustina Manik Mardika dari Indonesia (2:09.990s). -KOSMO! ONLINE


Suami maut, isteri parah tidak sempat tunai umrah
Oleh DIYANATUL ATIQAH ZAKARYA

16 Mei 2022, 6:45 pm
MELAKA – Hasrat seorang suami ingin menunaikan umrah bersama isteri tercinta tidak kesampaian apabila dia maut dalam nahas motosikal di Jalan Paya Ikan, di sini, hari ini.
Dalam kejadian kira-kira pukul 1.45 petang itu, mangsa, Kamaruddin Karim, 57, yang menunggang motosikal jenis Honda Wave meninggal dunia di lokasi.
Isterinya, Linda Awal, 43, yang ikut membonceng terselamat, namun mengalami patah tulang rusuk bahagian kanan dan dikejarkan ke Hospital Melaka.
Ketua Jabatan Siasatan Penguatkuasaan Trafik (JSPT) Melaka, Superintendan [email protected] Zaki Omar berkata, kemalangan berlaku ketika pasangan itu dalam perjalanan dari arah Duyong menghala ke Paya ikan.
“Setiba di tempat kejadian, motosikal ditunggangi mangsa telah hilang kawalan dan terbabas sendiri dipercayai berlaku atas unsur jalan basah kerana cuaca hujan.
“Mangsa terbabas ke kiri jalan dan jatuh berdekatan kawasan rumput di tepi jalan,” katanya ketika dihubungi di sini, hari ini.

Jelasnya, akibat kemalangan itu, Kamaruddin yang merupakan kakitangan Majlis Bandaraya Melaka Bersejarah (MBMB) mengalami kecederaan parah di kepala dan disahkan meninggal dunia di tempat kejadian oleh pegawai perubatan. – KOSMO! ONLINE.


9 kanak-kanak sudah datang minta maaf – Norfatin
Oleh KOSMO!

16 Mei 2022, 6:59 pm
PETALING JAYA – Sembilan kanak-kanak yang didakwa datang beraya sambil mencuri di sebuah rumah di Bukit Changgang, Kuala Langat semalam sudah tampil memohon maaf.
Menerusi satu perkongsian oleh pemilik rumah yang dikenali sebagai Norfatin Mat Tahia di laman Facebook, kesemua kanak-kanak itu datang ditemani ibu mereka.
Jelas Norfatin, mereka juga memohon agar entri berhuhung kejadian tersebut dipadamkan dan meminta kes tersebut diselesaikan secara baik.
“Benda ini pun dah nak selesai, tak mahu perbesarkan lagi, budak-budak ini pun ada yang nak ambil peperiksaan SPM, PT3. Saya buat live ini pun nak perbetulkan isu semalam.
“Selepas isu tular mereka tidak boleh keluar rumah, pemilik rumah juga arahkan mereka keluar dari rumah sewa,”katanya di laman Facebook.
Norfatin berkata, dia juga mengambil inisiatif untuk menghantar sendiri kanak-kanak tersebut ke rumah mereka selepas datang minta maaf di rumahnya.

“Saya datang ke sini (rumah kanak-kanak berkenaan) bukan untuk minta duit pun.
“Saya datang untuk membetulkan keadaan dan akan kongsi gambar mereka datang minta maaf kemudian baru saya boleh padamkan post (entri) asal,” katanya.
Terdahulu, Kosmo! Online melaporkan kehadiran sekumpulan kanak-kanak ke sebuah rumah kononnya untuk beraya menjadi igauan ngeri sebuah keluarga apabila sampul berisi duit raya milk mereka lesap.
Lebih menyedihkan, penghuni rumah terbabit hanya menemui sampul yang sudah tidak ‘berisi’ di dalam sebuah bilik air selepas kesemua ‘tetamu’ itu pulang.
Tragedi itu berlaku ke atas sebuah keluarga yang tinggal di Bukit Changgang Kuala Langat, semalam.-KOSMO! ONLINE


Operasi cari pendaki ditangguhkan sebab cuaca
Oleh ZAKI SALLEH

16 Mei 2022, 8:00 pm
IPOH – Cuaca buruk memaksa pasukan penyelamat menangguhkan operasi mencari dua pendaki yang dibawa arus deras kepala air di Hutan Simpan Gunung Suku, Jalan Simpang Pulai-Cameron Highlands dekat sini.
Penolong Pengarah Operasi, Jabatan Bomba dan Penyelamat Malaysia Perak, Muhamad Shahrizal Aris berkata, pencarian ditangguhkan pada pukul 4.30 petang kerana hujan lebat.
Menurut beliau, cuaca di lokasi kejadian tidak mengizinkan selain dibimbangi membahayakan anggota pasukan penyelamat.
“Operasi akan disambung esok pagi dengan bantuan pelbagai agensi lain.
“Sehingga petang tadi juga tiada perkembangan baharu pencarian, selepas penemuan dua bahagian tubuh dipercayai milik pendaki,” ujarnya dalam satu kenyataan di sini.
Operasi pencarian pada hari kedua hari ini dilakukan di dua lokasi yang telah dikenal pasti di laluan air termasuk kawasan kira-kira 500 meter dari jalan besar. – KOSMO! ONLINE


Kuala Perlis turut dilanda banjir kilat
Oleh NUR NAZLINA NADZARI

16 Mei 2022, 7:10 pm
KUALA PERLIS – Sebahagian kawasan di Kuala Perlis di sini turut dilanda banjir kilat akibat hujan lebat dan fenomena air pasang tengah hari tadi.
Kejadian antaranya melibatkan Lebuhraya Kuala Perlis-Changlun berhampiran lampu isyarat antara Kuala Perlis dan Kurong Tengar.
Pengarah Angkatan Pertahanan Awam (APM) negeri, Leftenan Kolonel (PA) Mohd. Izaimi Md. Daud berkata, fenomena air pasang adalah perkara biasa yang berlaku di Kuala Perlis.
Katanya, paras air laut naik melebihi paras biasa kurang tiga meter hari ini.
“Air naik pada paras 3.4 meter pada pukul 12 tengah hari tadi dan kekal paras tiga meter ke atas selama tiga jam sebelum mula surut kepada 2.6 meter pada pukul 3 petang.
“Walau bagaimanapun, fenomena air pasang melebihi tiga meter biasa berlaku di Kuala Perlis beberapa kali dalam sebulan,” katanya ketika dihubungi di sini hari ini. – KOSMO! ONLINE.


Lelaki murung terjun Sungai Kelantan
Oleh ROSALWANI CHE SOH

16 Mei 2022, 7:56 pm
KOTA BHARU – Seorang lelaki yang dipercayai mengalami kemurungan sejak lebih setahun lalu dipercayai lemas selepas terjun ke dalam Sungai Kelantan melalui Jambatan Sultan Yahya Petra di sini hari ini.
Dalam kejadian kira-kira pukul 12.15 tengah hari itu, mangsa yang berusia 46 tahun meninggal motosikal jenis Honda Wave sebelum dikhuatiri lemas di sungai berkenaan.
Isteri mangsa yang hanya mahu dikenali sebagai Kak Yah, 42, berkata, sebelum ini, suaminya sering mengadu tertekan dan mengalami kemurungan.
Katanya, mangsa berpakaian kemas dan sempat menghantar anak bongsunya ke sekolah sebelum memaklum akan terus bergerak ke tempat kerja pagi tadi.
“Saya terkejut apabila rakan-rakannya dan polis datang ke rumah dengan memaklumkan suami saya hilang selepas meninggalkan motosikalnya di atas Jambatan Sultan Ismail Petra.
“Sebelum ini, dia juga kerap memberitahu ingin terjun ke dalam sungai kerana jambatan itu merupakan laluannya setiap hari untuk ke tempat kerja dari rumah kami di Pasir Pekan ke Kota Bharu,” katanya ketika ditemui Kosmo! di Jambatan Sultan Yahya Petra di sini hari ini. – KOSMO! ONLINE.


Menteri Luar Singapura lawat Malaysia selama 3 hari
Oleh AMREE AHMAD

16 Mei 2022, 6:33 pm
PUTRAJAYA – Menteri Luar, Datuk Seri Saifuddin Abdullah dijangka menerima kunjungan rakan sejawat dari Singapura, Dr. Vivian Balakrishnan yang melawat negara ini mulai esok.
Menurut kenyataan Wisma Putra, menteri luar republik tersebut akan mengadakan pertemuan bagi bertukar-tukar pandangan berkenaan pelbagai isu yang berkepentingan bersama.
“Lawatan dari 17 sehingga 19 Mei 2022 itu akan memberi peluang terbaik untuk Malaysia dan Singapura memperkukuhkan lagi hubungan dan kerjasama dalam pelbagai bidang,” katanya.
Kenyataan tersebut menambah, Vivian turut dijadual menghadap Sultan Perak, Sultan Nazrin Muizzuddin Shah Sultan Azlan Shah yang juga merupakan Timbalan Yang di-Pertuan Agong.
Selain itu, beliau juga akan berjumpa Menteri Kanan Pertahanan, Datuk Seri Hishammuddin Tun Hussein yang pernah ditemuinya ketika lawatan kerja ke negara ini pada 23 Mac tahun lalu.
Tidak ketinggalan, beliau juga akan bertemu dengan Pengerusi Majlis Pemulihan Negara, Tan Sri Mahiaddin Md. Yassin dan Menteri Besar Terengganu, Datuk Seri Ahmad Samsuri Mokhtar.

Untuk rekod, beliau pernah melawat negara ini pada 30 Januari 2020 lepas dan bertemu Saifuddin yang ketika itu merupakan menteri luar pentadbiran terdahulu selain beberapa menteri. – KOSMO! ONLINE.


Banjir kilat di Hulu Selangor, 20 buah rumah terjejas
Oleh NOR AZIAH MAT NOH

16 Mei 2022, 6:17 pm
HULU SELANGOR – Kira-kira 15 hingga 20 buah rumah terjejas akibat dilanda banjir kilat susulan hujan berterusan lebih tiga jam bermula pukul 12 tengah hari hingga 5 petang di Kampung Jawa Kerling, di sini hari ini.
Pengarah Bomba Selangor, Norazam Khamis berkata, pihaknya menerima panggilan berhubung kejadian pada pukul 5.45 petang tadi.
“Seramai tujuh anggota dari Balai Bomba dan Penyelamat (BBP) Kuala Kubu Bharu bersama sebuah jentera serta bot dikejarkan ke lokasi kejadian.
Anggota bomba ketika menyelamatkan penduduk yang terjejas akibat banjir.
“Setibanya di lokasi, bomba telah menjalankan operasi pemindahan melibatkan seorang kanak-kanak dan dua mangsa dewasa ke tempat yang lebih selamat,” katanya dalam kenyataan di sini hari ini.
Mengulas lanjut, dianggarkan 15 hingga 20 buah rumah di kawasan itu terjejas akibat banjir.
Sementara itu, penghuni lain di kawasan terbabit telah keluar lebih awal untuk menyelamatkan diri.

Tambah Norazam, bantuan bot dari BBP Rawang telah dihantar ke lokasi bagi memberi bantuan kepada penduduk di kawasan itu. – KOSMO! ONLINE


Saintis berjaya tanam tumbuhan Bumi guna tanah Bulan
Oleh KOSMO!

16 Mei 2022, 6:30 pm
WASHINGTON – Saintis Pentadbiran Aeronautik dan Angkasa Kebangsaan (NASA) berjaya menggunakan sampel bahan dari permukaan Bulan yang dipanggil ‘regolith’ untuk menanam tumbuhan di Bumi, lapor laman CNet, kelmarin.
Benih tumbuhan Arabidopsis thaliana, yang berkaitan dengan sayur sawi, didepositkan dalam sampel kecil regolith yang dikumpulkan pada tiga misi Apollo yang berbeza, setengah abad yang lalu.
Walaupun benih bercambah dan membesar, ia tidak benar-benar tumbuh dengan baik.
“Tanah Bulan tidak mempunyai banyak nutrien yang diperlukan untuk menyokong pertumbuhan tumbuhan,” kata saintis dari Universiti Florida, Stephen Elardo.
Elardo ialah pengarang bersama kertas kerja penyelidikan yang diterbitkan dalam jurnal Biologi Komunikasi bersama dengan Anna-Lisa Paul dan Robert Ferl.
Menurut Ferl, meskipun tumbuhan itu berkembang dengan situasi terbatas, ia masih mampu tumbuh dengan sedikit bantuan daripada pasukan yang membekalkannya cahaya, air dan nutrien.

“Selepas dua hari, benih itu mula bercambah. Sukar untuk saya gambarkan betapa terkejutnya kami,” kata Ferl.
Menjelang akhir minggu pertama kajian, tumbuhan dalam regolith menunjukkan pertumbuhan yang lebih perlahan, akar dan daun terbantut serta beberapa bintik merah.
Analisis genetik kemudian mengesahkan sayur-sayuran itu mengalami tekanan.
Regolith Bulan mempunyai butiran yang sangat halus dan seperti serbuk, tetapi butiran tersebut ‘bermata’ tajam. – Agensi


80 pengunjung terperangkap kepala air di Air Terjun Asahan
Oleh DIYANATUL ATIQAH ZAKARYA

16 Mei 2022, 4:56 pm
JASIN – Seramai 80 pengunjung dilaporkan terperangkap dalam kejadian kepala air di Air Terjun Asahan di sini, hari ini.
Komander Operasi dari Balai Bomba dan Penyelamat Jasin, Pegawai Bomba Kanan II, Mohd. Rizuan Suliman berkata, pihaknya menerima panggilan kecemasan pukul 1.01 tengah hari dan sepasukan empat anggota dikejarkan ke lokasi.
Katanya, pasukan tiba di lokasi pada pukul 1.27 tengah hari dan setakat pukul 3 petang tadi seramai 60 mangsa telah berjaya dibawa turun dengan selamat.
“Kira-kira 80 pengunjung telah terperangkap di atas bukit di kawasan riadah susulan kejadian kepala air. Hujan lebat kira-kira pukul 12.45 tengah hari.
“Seramai 60 mangsa berjaya dibawa turun manakala 20 lagi pengunjung mahu meneruskan aktiviti berkhemah. Namun kita telah pun meminta bantuan polis untuk menasihatkan mereka supaya pulang,” katanya dalam satu kenyataan hari ini.
Mengulas lanjut beliau memberitahu, kesemua mangsa dibawa turun dengan cara berjalan kaki menyeberangi limpahan kepala air.

“Setakat ini tiada sebarang kecederaan dilaporkan, hanya sebuah kereta masih terkandas dalam kejadian itu.
“Kita masih menjalankan pemantauan di lokasi dan memotong pokok-pokok yang telah tumbang disebabkan arus deras kepala air,” katanya. – KOSMO! ONLINE